Pink Floyd

**პინქ ფლოიდი** () — ინგლისური როკ-ბუნა, ნამუქჷთ უდიდაშ წჷმოძინას მიოჭირინუ მოსოფელიშ მასშტაბით ფსიქოდელიურ დო პროგრესულ მუსიკას. თინეფიშ ნახანდეფი გჷშაგორილი რე ფილოსოფიური ლირიკათ, სიმსობურ ექსპერიმენტეფით, ალბომეფიშ ინოვაციური კაბრეფით დო ოკონცერტე გჷშულეფიშ ელმაჸუნე ფერუან შოუეფით, სოდეთ თვითან მარსულებერეფი, ჯინჯიერო, მაჟირახარისხამეფი ორდეს. პინქ ფლოიდი მუსიკაშ  ისტორიას ართ-ართი არძოშე წჷმოძინელი როკ-ბუნა რე. თინეფს ედომუშამ მოსოფელს გიმოჩამილი აფუნა 200 მილიონშე უმოსი ალბომი, თაჸურეშე 74,5 მილიონი ხვალე ააშ-ს. 1996 წანას ბუნაქ მიშაჸონაფილქ იჸუ როკ-ენ-როლიშ დიდებაშ დარბაზიშა დო მოსოფელს კჷნე დიდი წჷმოძინათ რგებაფულენს. 

დუდშე ბუნაშა მიშმეშეს უნივერსიტეტიშ სტუდენტეფი: როჯერ უოტერსი, ნიკ მეისონი, რიჩარდ რაიტი დო სიდ ბარეტი. დირსხუ 1965 წანას დო გვიან 1960-ამეფს პოპულარულო გჷნირთჷ ლონდონიშ ანდერგრაუნდის გჷშულეფით. ბარეტიშ ლიდერობათ, თინეფქ გჷშაშქვეს მაართა  ჟირი სინგლი – „Arnold Layne“, „See Emily Play“ დო წჷმოძინელი ოდებიუტე ალბომი *[[The Piper at the Gates of Dawn]]* (1967). გიტარისტი დო ვოკალისტი დევიდ გილმორქ პინქ ფლოიდის სიდ ბარეტიშ ულაშახ მუსხირენი თუთათ ორდო ახოლჷ. ბარეტიშ ულაშ ბაძაძი თიში გაუფრაშებული ჰონიობურ დგომარება რდჷ.  ბირეფიშ თარი ავტორიშ ულაშ უკული, ჯინჯიერო დო კონცეფციეფიშ ავტორო როჯერ უოტერსიქ გჷნირთჷ, გიტარისტო დო მაჟირა ვოკალისტო - დევიდ გილმორქ. თე აკოდგინალუათ პინქ ფლოიდიქ მოსოფელიშ მასშტაბიშ წჷმოძინას მიოჭირინუ, ჯინჯიერო ალბომეფით *[[The Dark Side of the Moon]]*, *[[Wish You Were Here (ალბომი)|Wish You Were Here]]*, *[[Animals (ალბომი)|Animals]]* დო როკ-ოპერაშ მეთე *[[The Wall]]*-ით.

რაიტიქ ბუნა 1979 წანას ქჷდიტუ, უოტერსიქ − 1985 წანას, მარა გილმორქ დო მეისონქ (მოგვიანაფილო რაიტიშ დორთაშ უკული) გაგჷნძორეს ალბომეფიშ დინოჭარუა დო ოკონცერტე ტურნეეფი. თინეფი პინქ ფლოიდიშ ჯოხოთ გჷშმეშეს, მუდგაშ გეშათ უოტერსიქ ჸოფილი კოლეგეფიშ მეხჷ სასამართოს იჩიულჷ, მარა განჩინებაქ თიშ მეხჷ იჸუ გიშაღალირქ – დედასურჷ, ნამუდა თინეფს უღუდეს ბუნაშ ჯოხოშ გჷმორინაფაშ ნება. თეშ უკული, პინქ ფლოიდიქ ხოლო ჟირი ალბომი გჷშაშქჷ –  *[[A Momentary Lapse of Reason]]* დო *[[The Division Bell]]*. 24 წანაშ  უკული, 2005 წანას ბუნაშ ოთხკოჩამ აკოდგინალუაქ გეკინწყუ ხვალე ართი კონცერტიშო, „Live 8“. რაიტიშ ღურაშ უკული, ბუნაშ დოსქილადირი მაკათურეფქ, უოტერსიქ, გილმორქ დო მეისონქ ართიანს აკოხვადეს როჯერიშ ტურნეს The Wall Live ფარგალეფს, 2011 წანაშ  12 მესის ლონდონიშ დარბაზის O2 მანჯებულ კონცერტის, სოდეთ გილმორქ იბირჷ „Comfortably Numb“ დო მეისონქ შხვეფს ახოლჷ ბირაშ „Outside the Wall“ რსულებაშვანს.

## დორსხუაფა დო მაართა წანეფი (1963-1967)
### ოჭყაფუეფი

როჯერ უოტერსიქ დო ნიკ მეისონქ ართიანი, ლონდონს, რიჯენტ სტრიტიშ პოლიტექნიკურ უნივერსიტეტის გურაფაშვანს გეჩინებაფეს.  თინეფქ ქახოლეს ბუნას, ნამუსჷთ კით ნოუბლი დო კლაივ მეტკალფი მიოგანდესჷნ, ოდო ნოუბლიშ და, შილა თე ბუნას ვოკალისტი რდჷ. მოგვიანაფილო ბუნას გჷმორჩქინდჷ ხოლო ართი მაჸალე სტუდენტიქ, რიჩარდ რაიტიქ დო კოლექტივქ გჷნირთჷ სექსტეტო, ნამუსჷთ „Sigma 6“-იქ გიადჷ. თენა რდჷ მაართა  ბუნა, სოდეთ უოტერსი მაჸონაფალ გიტარას, რაიტი - რითმულ გიტარას, ოდო მეისონი - გიოშქუმალარეფს მიოგანდჷნ. თინეფწკჷმა ართო გჷშმეშჷ რაიტიშ მაჸალე ცირა ხოლო. თინეფი მიოგანდეს „The Searchers“-იშ ბირეფიშ დორხველ ვერსიეფს დო მაჸალეშ, კენ ჩეპმენიშით ჭარილ მოღეს. ჩეპმენქ კუნტახანით თინეფიშ მენეჯერო დო ბირეფიშ ავტორო გჷნირთჷ.

1963 წანაშ ეკენიას უოტერსიქ დო მეისონქ ქჷდიხორეს სტენჰოუპ გარდენზიშ რაიონს,  მაიკ ლეონარდიშ ბინას. თინა პოლიტექნიკურ უნივერსიტეტის გვერდი გუნაკვათაშა მუშენდჷ. ლეონარდი რდჷ განათებაშ ტექნიკაშ (ჯინჯიერო, პროეცირაფონ სინთეეფიშ) დიზაინერი დო გარკვიულ პერიოდიშ მეძენას ბოშეფწკჷმა ართო კლავიშამ ინსტრუმენტეფსჷთ მიოგანდჷ.   მეისონქ მოგვიანაფილო ოხორინალო შხვადო  გჷნილჷ, ოდო ლეონარდიშ ბინას ახალი სახექ, ბობ კლოუზიქ გამუკორჩქინდჷ. „Sigma&nbsp;6“  ითირანდჷ ჯოხოეფს. თენერეფი რდჷ: „The Meggadeaths“  „The (Screaming) Abdabs“, „Leonard's Lodgers“, დო „The Spectrum Five“, ოდო საბოლა ჯოხო „The Tea Set“ რდჷ. მეტკალფიქ დო ნოუბლიქ უკულნეშის დორხველი ბუნა ქჷდარსხის დო 1964 წანას უოტერსწკჷმა დო კლოუზწკჷმა ართო ქჷდიხორჷ სიდ ბარეტიქ. 17 წანერ ბარეტიქ ლონდონშა 1963 წანაშ  დამორჩილს მორთჷ, კემბერუელიშ ხელუანობაშ კოლეჯიშა ოგურაფალო. უოტერსის თინა ბაღანობაშე იჩინენდჷ, თი ბორჯიშე, მუჟამცჷთ ბას-გიტარისტი შხირას გილეშჷ თიწკჷმა სუმარონ.  მუში ავტობიოგრაფიულ წინგის ნიკ მეისონი ჭარუნს: „თიწკჷმა, მუჟამცჷთ არძო ინდივიდუალური მანერათ გჷმოხანტჷნდჷ მანგარ ბოშისჷნ, სიდი ვამოდურო მაჸალური რდჷ; კარაკანო ფშჷ ჩქინი მაართა აკოხვალამა, მუჟამცჷთ თინაქ მაართათ მუმახოლჷ დო გომიჩინებაფუნ.“

თიშ უკული, მუთ „The Tea Set“-იქ მიოდინუ ნოუბლიშ დო მეტკალფიშ ვოკალური შელებეფინ, კლოუზიქ ბუნას წჷმურინუ კრის დენისი, ომაფე ოჰაერე ძალეფიშ ტექნიკოსი. წორას დენისიშ პერიოდის გიადჷ ბუნას „The Pink Floyd Sound“. ბარეტიქ თე ჯოხო დუდო გიშეგორჷ, მუჟამცჷთ კილაძირჷ, ნამუდა ართ-ართი კოლექტივს, მისჷთ თინეფიშ კონცერტეფშა გიშულა ხოლო ულამუდჷნ, უკვე გიოძჷდჷ „The Tea Set“. საბოლათ, ახალი ბუნაშ აკმადგინალი ზიტყვეფქ ეჭოფილქ იჸუ პინქ ანდერსონიშ დო ფლოიდ კაუნსილიშ, ჟირი ბლუზ-მუსიკოსიშ ჯოხოეფშე. თე პერიოდისჷნე დენისიქ ომუშებელო ბაჰრეინშა იჸუ გინოჸონაფილქ დო ოთხურს მაჸონაფალ როლქ ბარეტის მიაჩჷ. 

1964 წანაშ ქირსეთუთას ბუნა მაართათ მუშენდჷ სტუდიას, რაიტიშ უმუშო, მით თე ბორჯის გურაფაშე ისვანჯუდჷნ. თიშ უმუკუჯინუო, ნამუდა ართ-ართი მაჸალექ თინეფს სტუდია რსულაშო უფასოთ მიარზუნ, თინეფქ ბჟადალ ჰემპსტედიშ ნაქირებუ ართ-ართი სტუდიასჷთ გამუკორჩქინდეს. ქინიჭარჷ ოთხი ბირაქ − რითმ-ენდ-ბლუზიშ კლასიკათ გინორთელი „I'm A King Bee“, სიდ ბარეტიშ ჟირი ოავტორე კომპოზიციაქ: „Butterfly“ დო „Lucy Leave“, დო „Double O Bo“, ბუნაშ კომპოზიციაქ, ნამუთ, მეისონიშ ალებათ, ისიმედჷ მუჭოთ „ბო დიდლი“ აგენტ 007-იშ თემათ.

ლონდონს „The Pink Floyd Sound“ გჷნირთჷ კენსინგტონ-სტრითის დვალირი კლუბიშ „Countdown“ აბანობურ ბუნათ. გვიანი სერშე ოჭუმარეშა თინეფი მიოგანდეს სუმ 90 წუნამ პროგრამას. მეისონიშ ალებათ, თე პერიოდიქ ეიშანჷ თი მეგორაფათ, ნამუდა ბირეფიშ გაფართანაფა თინეფიშ ხანგინძე სოლოეფით შილებედჷ. მალას თინეფქ ITV-იშ გჷნოჩამაშ  „*[[Ready Steady Go!]]*“ ფარგალეფს მანჯებულ სპეციალურ კონკურსის გიმორძგვეს. წჷმოძინა იღვენუ კოლექტივიშ გჷშულაქ ხოლო ართ კლუბის. „The Pink Floyd Sound-იქ“ ხოლო ჟირ როკ-კონკურსის გიმორძგჷ. მუმაშ ჟინჭირაშ დო კოლეჯიშ ლექტორეფიშ ზუკოლით, ბობ კლოუზიქ 1966 წანას ქჷდიტუ ბუნა. ბარეტიქ გჷნილჷ მაჸონაფალ გიტარაშა. „The Pink Floyd Sound“ ჯინჯიერო რითმ-ენდ-ბლუზიშ სტანდარტულ ნომერეფს მიოგანდჷ დო გჷშმეშჷ შხვადოშხვა შანულამ კლუბის, მუნერით რდჷ „Marquee“. 1966 წანაშ  მელახის თინეფი თექ პიტერ ჯენერქ, ლონდონიშ ეკონომიკური სკოლაშ ლექტორქ მოსანჭჷ. თიშ ინოხ დიდი ინნახანტა მახვამილეს ბარეტიშ დო რაიტიშით კონცერტის ებირაფილ ხონარიელ ეფექტეფქ  დო თიქ, მუში ბიზნეს-პარტნიორ დო მაჸალე ენდრიუ კინგწკჷმა ართო, თინეფიშ მენეჯერო გჷნირთჷ.  თიშ უმუკუჯინუო, ნამუდა ჭკობას მუსიკალურ ინდუსტრიას მორჩილ გომორსილობა უღუდჷნ, თინეფქ გარკვიულ თანხეფით ქჷდარსხის კომპანია „Blackhill Enterprises“ დო ქიჸიდეს ბუნაშო ახალი ინსტრუმენტეფი დო ტექნიკა, თინეფ შქას - Selmer-იშ ხონარამ სისტემა. თინეფიშ ხემანჯღვერობათ, თინერ აბანეფს, მუნერით რდჷ „არძო წიმინდეშ დარბაზი“ დო „Marquee“, ბუნაქ გჷნირთჷ ლონდონიშ ანდერგრაუნდული სცენაშ ნორთო.  კლუბის „Countdown“ თინეფს მუკმოჸუნდეს ექსპერიმენტეფი ფირჩა კომპოზიციეფწკჷმა დო დასაბაღას პრიმიტიული, მარა ვიზუალურო ეფექტური ფერუან შოუ ხოლო ქიგეუძინეს, ნამუთ იქიმინუდჷ კიდალას პროეცირაფილ სლაიდეფით დო აბანობურ განათებაშ სისტემეფით.  ლონდონიშ დუდიშული სკოლაშით დორსხუაფილი  ჟურნალიშ „*[[International Times]]*“ პრეზენტაციაშ დღას, ლონდონიშ რაუნდჰაუსის თინეფქ გჷშართეს 2000 მაჯინეშ წოხოლე. კონცერტის ორსუდეს თინერი პიჯეფი, მუნერეფით ორდეს ალექსანდრე ტროჩი, პოლ მაკ-კარტნი დო მერიან ფეითფული. ჯენერიშ დო კინგიშ შხვადოშხვა სოციალურ ფინაწკჷმა კონტაქტიშ მოხვარათ, „The Pink Floyd Sound“ ფირჩას იჸუ გოსხუნილქ გჷმოჩამეფს „*[[The Financial Times]]*“ დო „*[[The Sunday Times]]*“.

ბუნაშ ურთიართალაქ „Blackhill Enterprises-წკჷმა“ გენძალიერჷ, მუჟამცჷთ თინეფქ რსულჸოფილ პარტნიორეფო გჷნირთესჷნ. კონტრაქტიშ ირი განი (წჷმმარინაფალი) მინჯენდჷ თიშ 1/6 ნორთის. 1966 წანაშ  გჷმათუთაშო ბუნაშ ოკონცერტე პროგრამა უმოსო დორხველი მოღეეფშე აკმოდირთუდჷ. თინეფი გჷშმეშეს სახენწჷფო უნივერსიტეტიშ მანგურ აბანეფს , მარა უმოსი დიდი მასშტაბეფით ჩინებულეფი ვა რდეს. კათოლიკურ ახალნორდულ კლუბის გეგმელი რდჷ თინეფიშ გჷშულა, მარა კლუბიშ მინჯექ უვარუ თინეფს დო მაგისტრატეფქჷთ ქჷდაჸუნეს − თინეფიშ არზით, ბუნაშ გჷშულა მუსიკას ვა წჷმმარინუანდჷ. თენერი არზეფი თინეფიშ აკოქიმინჯალაშ გეშა შხვეფსჷთ უღუდეს, მარა კლუბის „UFO“ თინეფი იშენით ჯგირო მიღეს. ბარეტიშ გჷშულეფი, თიჟამიშ სტატიეფიშ მეჯინათ, დიდებუანი რდჷ, ....თინა ვიშო-აშო გინოლასირი გილასხაპუნდჷ, იმპროვიზაციეფს რდჷ&nbsp;...&nbsp;ონოჩამა უღუდჷ. თიქ ქომიხუჯუ, თანჯა გოუღალუდუკო დო თინერ სფეროეფშა გემშუჭირინუაფუდუკო, ნამუეფით ძალამი ინტერესუანი რდჷნ. შხვეფს თენა ვა აქიმინედეს. შხირას ნარკოტიკეფიშ თუდო მორჩქილე თინეფიშ მუსიკას გინაფულენდჷ, მარა ბუნა  ნარკოტიკეფშე ვარიას რაგადანდჷ&nbsp;— „თეშე მოჩილათირი ვორდით, მჟავა ვა მუკმომჭოფანდეს,  თიშე დუც შორს იბკინენდით, UFO-შ ოგრიმიორეწკჷმა ხოლოს.“ − იშინანდჷ მეისონი.

### კონტრაქტი EMI-წკჷმა
მეისონი რაგადანდჷ: „ფსიქოდელიური ყარაფი ჩქინი მუკი-მუკი რდჷ დო ვართ ჩქინი ინოხ“.  თეშ უმუკუჯინუო, „The Pink Floyd Sound“ რდჷ ართ-ართი პიონერი ფსიქოდელიური მუსიკაშ ინტერესიშ ჸურე დო მუსიკალური ინდუსტრიაშ ჸურეშე  ინტერესის გჷშმეჭანუანდჷ.  შხვადოშხვა ხონარიშინმაჭარალ კომპანიაწკჷმა კონტაქტიშ დორსხუაფაშვანს ჯო ბოიდიქ დო ბრაიან მორისონქ ბჟადალ ჰემპსტედის, სტუდიას „Sound Techniques“ ბუნას დინაჭარაფეს „Arnold Layne“ დო ინსტრუმენტული კომპოზიციაშ „Interstellar Overdrive“ ვერსია.  სასექსის გინოღალირქ იჸუ  „Arnold Layne“-იშ პრომო-ფილმიქჷთ. Polydor-იშ ჸურეშე დოინტერესაფაშ უმუკუჯინუო, გეფორმჷ კონტრაქტიქ EMI-წკჷმა. ბუნაქ ავანსიშ სახეთ 5,000 ფუნტი ეჭოფჷ. გურგაჩამალი რე, ნამუდა ბოიდი თე კონტრაქტიშ მოკათაფე ვა ჸოფე. 

„Arnold Layne“ გინირთჷ პინქ ფლოიდიშ (არტიკლი „The“ გეშალჷ თინეფიშ ჯოხოდვალაშე 1967 წანას)  მაართა სინგლო, ნამუქჷთ გჷშაშქუმალირქ იჸუ  1967 წანაშ  11 მელახის. თის ნაშინეფი რდჷ პიჯი, მით ხირულენდჷ დო მიკმიქუნანდჷ ოსურიშ მუკოქვენჯის. თენერ ისტორიაშ გეშა, მუსხირენი რადიოსადგჷმქ თინა აკრძალჷ ქოთ. მორო, ჩინებული რე, ნამუდა ბრიტანულ ჩარტის  თიქ იშენით #20 აბანი დეკინჷნ.  თე ბორჯიშო ბუნაშ ოთხხოლო მაკათურს მეტებული აფუდჷ გურაფა ვარა სამუშა. Bedford-იშ ჯვეში ფურგონი თინეფქ Ford Transit-ით დოთირუეს, ნამუდგათ 1967 წანას ინგლისი მილეს დო 200-შე უმოსი კონცერტი გამანჯეს (წოხოლენი წანაწკჷმა ალაზიმაფათ 10-შახ დიდი მუდანობათ). თინეფს ქახოლჷ ტურ-მენეჯერი პიტერ უინ უილსონქ, ნამუდგაწკჷმათ ბარეტი თეიშახ ართ ბინას ოხორანდჷნ.  უილსონქ გაახალჷ თინეფიშ განათებაშ სისტემა დო ქჷგეუძინჷ თი ბორჯიშო ნოვატორული ელემენტეფი - სარკეეფი, გოზინდილი პრეზერვატივეფი, პოლარიზატორეფი - მუდგათ კონცერტეფს ინტერესუან ვიზუალური ეფექტეფი აკმიქიმინუდჷ. უკული სინგლიშ სახეთ ბუნაქ კჷნე თი წანაშ  16 მანგის See Emily Play გჷშაშქჷ. თიში ოკონცერტე პრემიერაქ აკოდირთჷ თეიშახ,  ლონდონს, კჷნე თი წანაშ  მესის, დიაფალ ელისაბედიშ დარბაზის, სოდეთ ბუნაქ თაშნეშე გჷმირინუ დარბაზის ხონარიშ გუმანაწილებერ უნიკალური სისტემა აზიმუთ კოორდინატორი. BBC-იშ გჷნოჩამას *Look of the Week* აკოდირთჷ თინეფიშ გურგაჩამალი ოტელევიზიე გჷშულაქ, სოდეთ ერუდირაფილ დო მიკმაჭოფალ უოტერსიქ დო ბარეტიქ უგამეს მაჸონაფალ ჰანს კელერიშ კონწარ კითხირეფს.  ახალ სინგლის Arnold Layne-შე უმოსი დიდი წჷმოძინაქ ხვადჷ თიათ. 2 მარაშ უკული თიქ მოხვადჷ ჩარტიშ #17 აბანს. თიქ თაშნეშე ირსულჷ BBC-იშ გჷნოჩამას *[[Top Of The Pops]]* - მორო, თე გჷნოჩამაშ ტრადიციეფიშ მეჯინათ, ფონოგრამაშ ალაჸუნალათ. თეშ უმუკუჯინუო, სინგლიქ ჩარტის #5 პოზიციაშახ ქეიკინჷ დო მოთხუალაქ ბირაშენ მიძინჷ. მარა გეგმელი მასუმა გჷშულაქ გჷნოჩამას ვა აკოდირთჷ, თიშენ ნამუდა ბარეტიქ დუდო ივარუ თენა.

წორას თი პერიოდის ბუნაშ შხვა მაკათურეფქ სიდიშ ერთის მუდგარენი სარკოეფს მუთმოსანჭუნდეს.  1967 წანაშო  თინა უკვე ლსდ-შ აქტიური მახვარებუ რდჷ. ართ-ართ შოუს მეისონქ ქოძირჷ, ნამუდა სიდი რდჷ მიმალ მოლინეფშე რსულაშო მოხარცქილინ: „რდჷ დო ვარი თენა ხვალე ნარკოტიკული მოქინაფა ვარა უმოსი ორთაშობური, ნერვული აბორჯება, ამუდღარშახ ვა მიჩქჷ“.

### The Piper at the Gates of Dawn

პინქ ფლოიდიშ EMI-წკჷმა კონტრაქტიშე ისოფეს ბრაიან მორისონქ, თინეფიშ აგენტიქ დო პროდიუსერქ EMI-შე დო ნორმან სმითიქ. ბუნას დავალებაქ ქჷმიაჩჷ, ქინუჭარაფუდუკო  ოდებიუტე ალბომი EMI-იშ დორხველ ები როუდიშ სტუდიას (ლონდონი).  თექ ოთხურს მუკმოჸუნდჷ ექსპერიმენტეფი თ.გ. „კონკრეტული მუსიკაშ“ გჷნართათ. ართშა თინეფი მეჭანაფილეფი ორდეს ართ-ართი სტუდიაშა, სოდეთ ბითლზი ენმაჭარანდჷ ბირასჷნ „Lovely Rita“. 2005 წანას გჷშაშქუმალირ ავტობიოგრაფიას მეისონი ეშანჷნს, ნამუდა ალბომიშ ინოჭარუაშ ბორჯის ბუნას პრობლემეფი ვა ნოღვე, მარა სმითიშ მეჯინათ, ბარეტი ვეთოლწონენდჷ ზუკოლუეფს დო კრიტიკას.  *[[The Piper at the Gates of Dawn]]*, მუჭოთ თის გიადჷნ, გჷშართჷ 1967 წანაშ  მარაშინათუთას დო ბუნა კჷნე მიკმიჭოფანდჷ მიარე მორჩქილეს კლუბ UFO-ს. მარა ბარეტიშ დგომარებაშ გაუფრაშება თინეფს სერიოზულ პრობლემეფს ურჩქინანდჷ. ბუნაშ მაკათურეფს მიოჩქჷდეს, ნამუდა თენა ხვალე კუნტახანური მოლინა რდჷნ,  მარა პიტერ ჯენერი დო ჯუნ ჩაილდი (ჯენერიშ მელამოსე, ბარეტიშ მაჸალე დო მარკ ბოლანიშ მუმალ ალმასქუ) უმოს რეალისტურო უჯინედეს თე ოკითხუს:


ჩქიმ  ოგრიმიორეს მილუოხვილე დო თინა უბრალეთ...დინაფილი რდჷ. როჯერ უოტერსიქ დო მა ქიგუვორინეთ კუჩხის დო გეგშიპონით სცენაშა. მუ რაგადი ოკო, კათა გახარებული რდჷ, რახან სიდი უჸორდეს. ბუნაქ ქჷდიჭყჷ მეგამა, მარა სიდი უბრალეთ გონქირაფილი გერდჷ. ჸალს გიტარა გითაბუდჷ, ხელეფი გითობუნაფილი აფუდჷ. 


ბუნაშო შოკიშმუმაკათინაფალი რდჷ ჯაზიშ დო ბლუზიშ ერუანული ფესტივალიშ ფარგალეფს გჷშულაშ გოუქვაფა. პრესაქ ინფორმირებული იჸუ, ნამუდა ბარეტის ნერვული დადაღარება აჭიროთენდჷნ.  ჯენერქ დო უოტერსიქ სიდის ფსიქიატრწკჷმა აკოხვალამა უზუკოლეს, მარა სიდიქ ივარუ თიშა მეულა. თიქ კუნტახანით ქჷდიხორჷ კოკი ფორმენტერას, სოდეთ თის სემ ჰანტი, მუსიკალურ ანდერგრაუნდულ წირეეფს ჩინებულ ექიმი ულუანდჷ, მარა კურნალუას მუთუნქ ვა მაჸუნჷ. ეკენიას ბუნაშ მაართა ააშ ტურნე რდჷ გეგმელი. მუშობაშ ნებაშ გეშა კომპანიაშ  Blackhill-იშით დაგვიანებულო მიშაღალირ განაცხადიქ ბუნას მუსხირენი მერჩქინელი კონცერტი გაუქვებაფუ,ოდო ბარეტიშ დგომარებაქ უმოსო გეუფრაშჷ. დარბაზის Winterland გჷშულაშვანს თიქ გარძახ მოლასჷ გიტარა, ნამუსჷთ სიმეფქ მეხორცქჷ. პეტ ბუნიშ შოუშ ინოჭარუაშვანს თიქ გაორცჷ რეჟისორი თით, ნამუდა რეპეტიციაშ ბორჯის იდეალურო უჸუნუანდჷ პიჯის ფონოგრამას, მარა ინოჭარუაშვანს უბრალეთ გონქირაფილ გერდჷ. კინგიქ ნჭუებულო დოთირუ ააშ  ტურნეშ თარიღეფი დო მაართა  რეისით ბუნა ჸუდეშა გოუტუ. 

ააშ-შე დორთაშ ბორჯიშე პინქ ფლოიდიქ ქახოლჷ ჯიმი ჰენდრიქსიშ ტურნეშ ინგლისიშ ტერიტორიას. მარა ბარეტიშ დეპრესია იძინანდჷ ტურნეშ მიმალობაწკჷმა ართო. ართ-ართი კონცერტიშა თიქ შურო ვა მერთჷ დო თიში არდგილი დეკინჷ  დევიდ ო’ლისტიქ, ბუნაშე The Nice (მით ჰენდრიქსწკჷმა თე ტურნეშ ფარგალეფს შარალენდჷნ). მორჩქილეეფს თეშა გური შურო ვა გოუჩამჷ.

ბარეტიშ, მუჭოთ პინქ ფლოიდიშ ლიდერიშ რინა ბუნაშ რინას ხოლო უმოსი პრობლემეფიშ თუდო ორინუანდჷ. უინ უილსონქ ქჷდიტუ განათებაშ მენეჯერიშ პოზიცია დო გიტარისტწკჷმა ართო მუში მუსიკალური პროექტი ქჷმჷწიჭყჷ. პინქ ფლოიდიქ 1967 წანაშ  გერგობათუთას ბრიტანეთის გჷშაშქჷ სინგლი  Apples and Oranges (ააშ-ს თის ვა გიშურთუმჷ). ბუნაშ სუმი მაკათურშო ბარეტიშ დგომარებაქ კრიტიკულ ფარდიშახ ქჷმიოჭირინუ, მუსჷთ თინეფქ უგამეს ახალი მაკათურიშ გეძინათ.

## კლასიკური აკოდგინალუა (1968–1979)
### გილმორი ალმათირუ ბარეტის

1967 წანაშ  ქირსეთუთას ბუნაქ დევიდ გილმორს მიარზუ პინქ ფლოიდიშ მახუთა მაკათურო მუშაართაფა. გილმორქ დეყაბულჷ. ბარეტი თენერი სხუნაფას ოალუდჷ. თის მუში გჷწორზიეფი ხოლო უღუდჷ: უოტერსიშ თქუალათ, თენა რდჷ ჟირი უსქვამური, ნამუთ სოდგარენ ძირჷნ. ართი ბანჯოს მიოგანდჷ, მაჟირა - საქსოფონს. დო ჟირი მობირე ცირა ხოლო ოკოდჷ.  გილმორი უკვე ჯგირო იჩინენდჷ ბარეტის. თინეფი 1960-ამეფიშ დაჭყაფუს ართო გურაფულენდეს კემბრიჯიშ ტექნიკურ უნივერსიტეტის, მიოგანდეს ჰარმონიკას დო გიტარეფს დო მოგვიანაფილო ავტოსტოპით საფრანგეთშა იშარეს, სოდეთ შოშეეფს მიოგანდესჷნ.   1965 წანას, დიო ხოლო Joker's Wild-იშ მაკათურობაბორჯის, გილმორქ დუდო ძირჷ *The Tea Set*. სტივ ო’რურკიქ (ბრაიან მორისონიშ ასისტენტიქ) პინქ ფლოიდიშა მოულა ბორჯიშე თის მუში ჸუდეს მილარინალი დო მარას  30 ფუნტი გაგმურთჷ. გილმორქ ბონას ქჷმიაკითხუ მუსიკალურ მაღაზიას კემბრიჯის დო ქიჸიდჷ სპეციალურო ენწყილი ჸვინთელი Fender Stratocaster. 1968 წანაშ  ღურთუთას თიში ბუნაშა მოულაშ გეშა ოფიციალურ განცხადებას რდჷ მოშნაფილი. ჯინჯიერო თინა არძოს გაჩინებაფეს, მუჭოთ პინქ ფლოიდიშ მაჟირა გიტარისტი დო მახუთა მაკათური. ბუნა გეგმენდჷ ბარეტიშ მუჭოთ ბირეფიშ ავტორიშ დოტებას. ჯენერი იშინანდჷ: გურს მიღუდეს, ნამუდა დეივი ოკო ჸოფედუკო სიდიშ ალმათირე დო თიში სარიკო ერთეფი ოკო დოუფორუდუკო. მუჟამცჷთ თექ ვა გამართჷნ, ბარეტის ხვალე ბირეფიშ ავტორობა გჷწარზის. ანუ იტალენდეს საქვარიშ დინოხოლე, მარა თეშ, ნამუდა შხვეფსჷთ უმუშებუდესკონ.  გილმორიშ ართ-ართი მაართა  საღალე რდჷ სინგლიშ Apples and Oranges პრომო-ფილმის გიტარაშა მეგამაშ გოსახიერაფა.  სიდი ზალამენდჷ, ქოუძირაფუდუკონ, ნამუდა მენდიშწაულა თიშე შორს რდჷნ დო ეცადჷ, ბუნაშ მაკათურეფიშა ახალი ბირა ქუდოუგურუაფუდუკონ, Have You Got It Yet?. მარა სტუდიას რეპეტიციაბორჯის თინა ირო თირანდჷ კომპოზიციაშ სტრუქტურას, მუდგაშ გეშათ თიშ მიკოწონებაქ გაჭირდჷ. 

ბარეტწკჷმა მუშობაქ რთულქ იჸუ. საუთჰემპტონს გეგმელი კონცერტიშ წოხოლე, მუჟამცჷთ არძოქ ოშარალუ ავტობუსშა მინილჷნ, მიდგარენქ იკითხჷ, მიდეჯუმანდეს დო ვარ სიდის, მარა გამა რდჷ ჯანდაბას, მუშო მოკონა. მოგვიანაფილო უოტერსი ეშანჷნდჷ: თინა ჩქინი მაჸალე რდჷ, მარა ასე უკვე ჯინჯიერო თიშ გაჩემებას ვოცადუდით. 1968 წანაშ  მელახიშ დაჭყაფუს პინქ ფლოიდიქ აკოხვადჷ პიტერ ჯენერს დო ენდრიუ კინგის, Blackhill Enterprises-იშ ბიზნეს-პარტნიორეფს, ქუჩიებინუდესკონ ბუნაშ მუმალუშენინ. ბარეტიქ დეალჷ, ქჷდოუტებუდუკო პინქ ფლოიდი.  რეალობაშ მეჯინათ, გეგნოჭყორდჷ, ნამუდა Blackhill Enterprises, მუჭოთ ამშვჸურეიან გოართოიანაფა, აკოცენდჷნ, მუქჷთ საბოლათ მოხვადჷ კჷნე თი თუთას. ჯენერიშ დო კინგიშ არზით, ბარეტი რდჷ პინქ ფლოიდიშ კრეატიული ძალა. თინეფქ გეგშეგორეს თიწკჷმა დოსქილადა დო პინქ ფლოიდწკჷმა ურთიართალაშ გასურება. ბრაიან მორისონქ ახალი მენეჯერიშ სახეთ სტივ ო’რურკიშ გჷშაგორუა მიწონუ. ბარეტიშ ულაშ გეშა ფორმალური განცხადებაქ გჷმიბჟინუ 1968 წანაშ  6 პირელს , მორო სინანდულეს თექ თიშ *დე ფაქტო* ულაშე გარკვიულ პერიოდის მოხვადჷ. ბარეტი ბორჯგიშაშქუმალირო მუკმორჩქინდჷდჷ თინეფიშ აბანობურ კონცერტეფს. რახან თინა ბუნაშ სიმბოლოს წჷმარინუანდჷნ, გილმორი აძვილებური რდჷ, ოტელევიზიე გჷშულეფიშ ბორჯის თინა გუსახიერებუდუკო ფონოგრამაშა პიჯიშ მეჸუნაფათ. მარა პინქ ფლოიდის უკვე ახალი მოღე ხოლო ურჩქინდჷდჷ, მუნერით რდჷ It Would Be So Nice დო Careful With That Axe, Eugene. 1968 წანას, ევროპულ კონცერტეფშახ, თინეფს ტურ-მენეჯერი პიტერ უოტსიქ ქახოლჷ.

### A Saucerful of Secrets

მაჟირა სტუდიური ალბომიშ ინაჭარალო ბუნაქ დაართჷ ები როუდიშ სტუდიას. მუსხირენი ბირა, დოჭარილ ბარეტწკჷმა ართო, მუნერით რდჷ Jugband Blues, უკვე ხაზირ უღუდეს (თენა რდჷ თიშ ეკონია ოფიციალური ინნაჭარა ბუნაწკჷმა ართო). უოტერსის უღუდჷ სუმი ოავტორე ნომერი, Let There Be More Light, Corporal Clegg დო Set the Controls for the Heart of the Sun  (ეკონიას გილმორიშ დო ბარეტიშ გიტარეფი მიოგანს). რაიტიშ რდჷ See-Saw დო Remember a Day. ნორმან სმითიშ გეწურაფათ, მოხვადჷ მოღეშ ნორთიშ დინოხოლენურ სტუდიეფს დინოჭარუაქ, მუთ ართგვარ ექსპერიმენტო დო *The Piper at the Gates of Dawn*-იშ ტრადიციეფიშ გოგინძორაფათ შილებე მირჩქინუასჷნ. სმითის თინეფიშ მუსიკალური სტილი ვადუმაჯერებელო მიოჩქჷდჷ, მარა, მუჟამცჷთ მეისონქ ივარუ Remember a Day-შ დინოჭარუას კათინინ, ნორმანქ თინა დოთირუ. რაიტი იშინანდჷ სმითიშ მერინას ხონარიშინმაჭარალი სესიეფიშ მეხჷ. თიქ მაჟირა ალბომიშ ინოჭარუაშ ბორჯის ხეს ეუკუნჷ. დღას ვა უთქუალჷ ფრაზეფი, მუნერით რე  ’თე ოძიცე ზიმოთიშ 20 წუნიშ დინოჭარუა ვა შილებე'. ვართ უოტერსი, ვართ მეისონი, ონოტე ნინას ვა ღვალენდეს, ათეშენ კომპოზიციაშ A Saucerful of Secrets ეგაფაშვანს დორხველი სისტემა გეგმიგონეს. გილმორქ თინეფიშ მუნაღოზა მოგვიანაფილო გეჭარჷ, მუჭოთ არქიტექტურული დიაგრამა.

*[[A Saucerful of Secrets]]* გჷშართ კჷნე თი წანაშ  მანგის. წოხოლენი ალბომიშ კაბრა ვიკ სინგიშ ფოტოსურათეფით დო სიდ ბარეტიშ ნახანტათ რდჷ გადინდარებული-და, თე ალბომშო EMI-ქ ბუნას ნება ქჷმეჩჷ, დორხველი დიზაინერი გეშუგორუდესკონ. თენერეფქ იჸუეს სტორმ თორგერსონი დო ობრი პაუელიქ. უკულნეშის თორგერსონქ ახოლჷ ბუნაშ დახე არძო ალბომიშ კაბრეფიშ, თეშინეშეს მუჭოთ სინგლეფიშ  დო მერსხილი პროდუქციაშ გოფორმაფას.

ალბომიშ გეშა არზეფი შხვადოშხვანერი რდჷ. ჯონ პილიშ არზით, თინა ...რელიგიურ რიტუალს გჷდჷ. 'NME* მიოჩქუდჷ, ნამუდა ოდუდჯოხოე კომპოზიცია რდჷ ხანგინძე დო ყორყელშა ეკმაჸონაფალი, ოდო თიში მონოტონური გოვითარაფა მუთუნით ვეთმინწყუმუდჷ.   

ალბომიშ გჷშასქუმალაშ დღას ბუნაქ აკათჷ ჰაიდ პარკის მანჯებულ სუმი უფასო კონცერტიშე მაართა შოუს. თიშ ორგანიზატორი Blackhill Enterprises რდჷ. კონცერტის ოკათუდეს [[როი ჰარპერი]] დო [[ჯეთრო ტალი]] ხოლო. სტივ ო’რურკი, ოთხურიშ არზით, რდჷ გოსოფური გიმმოჩამჷ, მიდგაშ ბიზნეს-შორსჯინელობაქ თიშ ესთეტიური ინტერესეფი დაორჲუ. მუჟამცჷთ მორისონქ დორხველი ბიზნესი [[NEMS Enterprises]]-ის მეჸიდჷნ, ო’რურკიქ გჷნირთჷ ბუნაშ კერზო მენეჯერო. თეთ თინეფქ ქიშილებეს იმიჯიშ გჷშათინუა ხოლო, დირთეს მუ ამერიკაშა, ბუნეფწკჷმა  [[Soft Machine]] დო [[The Who]] ართო.

=== საუნდთრეკეფი ===
[[1968]] წანას ბუნაქ იმუშუ რეჟისორ პიტერ საიკსიშ ფილმიშ *კომიტეტი* მუსიკაშე. კჷნე თი წანაშ  ქირსეშახ გჷშეშქვინჷ [[Point Me At The Sky]], ნამუთ წოხოლენი ინნაჭარეფშე უმოსო პოპულარული ვა ჸოფე დო წანეფიშ მეძენას სქიდუდჷ პინქ ფლოიდიშ აკა კაკალია ოფიციალურ სინგლო.  [[1969]] წანას ინიჭარჷ მუსიკაქ [[ბარბეტ შროდერი]]შ ფილმიშო  *უმოსი*. [[Soundtrack from the Film More|საუნდთრეკი]], ნამუთ პინქ ფლოიდიქ გჷშაშქჷნ, გურგაჩამალი ინნაჭარა რდჷ - ალბომიშ *A Saucerful of Secrets* მოღეწკჷმა ართო  თინეფიშ  ოკონცერტე ერკებულს გჷმორჩქინდჷ ახალი კომპოზიციეფქჷთ. [[1969]] წანაშ  კვირკვეს მისურჷ თინეფიშ ოკონცერტე ტურნექ, ეკონია კონცერტით ომაფე ოფესტივალე დარბაზის. გილმორს თე შოუს ინციდენტიქ მოხვადჷ - ელექტროშოკიშ გეშა (ნამუთ ძაბუაშ გეშა მიღუნ) თიქ ედომუშამ სცენა გოფურინჷ. ოკონცერტე გჷშულეფქ თე პერიოდის კონცეფტუალური შოუშ, *The Man and The Journey* (ადამიერი დო შარალუა) სახეთ იჸუ წჷმორინაფილქ , მუსჷთ ოკათუდჷ ხანტუ პიტერ დოკლიშ პროექციეფი დო ხონარიელ ეფექტეფიშ ნორთი, მოგვიანაფილო გჷმორინაფილი [[1970]] წანაშ  კომპოზიციას [[Alan's Psychedelic Breakfast]]. რეჟისორ [[მიქელანჯელო ანტონიონი]]შ ფილმიშო [[ზაბრისკი პოინტი (ფილმი)|ზაბრისკი პოინტი]] საუნდთრეკიშ აკოქიმინუაშვანს ბუნაქ გეგნოფურინჷ [[რომი|რომშა]], სოდეთ ისვანჯუდჷ ფეშენებელურ სასუმაროს დო ჭარუნდჷ მუსიკას. უოტერსიშ თქუალათ, ანტონიონიშ წკუმინი ვა რდუკონ დო თირაფეფი, მიშაღალირი თე ინნაჭარეფშან, სამუშაშ თება ართ მარაშე ნორკებუ ბორჯის მიკორინუანდჷ. სინანდულეს, ფილმის მოხვადჷ თინეფიშ ხვალე სუმი კომპოზიციაქ. დოსქილადირ მუსიკოსეფ შქას რდეს [[Grateful Dead]], [[The Youngbloods]], [[პეტი პეიჯი]] დო [[როლინგ სტოუნზი]] (თინეფიშ ბირაქ You've Got The Silver ვა მოხვადჷ [[Zabriskie Point|მუსიკალურ ალბომს]] ფილმიშ საუნდთრეკით). ართ-ართი კომპოზიციაქ, ჯოხოდვალათ The Violent Sequence, მოგვიანაფილო გჷნირთჷ ბირათ [[Us and Them]] დო მიშაღალირქ იჸუ ფინქ ფლოიდიშ [[1973]] წანაშ  ალბომშა *The Dark Side of the Moon*. თე პერიოდისჷნე ბუნა მუშენდჷ ანიმაციური ფილმიშ *როლო* საუნდთრეკშე, მარა დოფინანსაფაშ პრობლემეფიშ გეშა ფილმიშე მუშობაქ მეჭყორდჷ. უოტერსიქ გეგნოდგჷ ხოლო ართი ნობიჯგუ კინოოქიანუს, [[რონ გისინი]]შ კათინით ფილმიშ *რსხული* [[Music from The Body|მუსიკაშ ]] აკოქიმინუათ.

=== Ummagumma დო Atom Heart Mother ===

[[ფაილი:Roger waters leeds 1970.jpg|მინი|upright|left|[[როჯერ უოტერსი]]შ გჷშულა ფინქ ფლოიდიშ აკოდგინალუას, [[ლიდსიშ უნივერსიტეტი]], [[1970]] წანა]]
*Ummagumma* გჷნირთჷ შორს გინოდგუმილჷ ნობიჯგო თინეფიშ წოხოლენი ნახანდეფიშა ალაზიმაფათ. ახალი მოღე თის მორჩილ მუდანობათ რდჷ. თიქ გიშეშქვინჷ EMI-შ დორხველ [[Harvest Records|Harvest]]-ის. ალბომიშ მაართა  ჟირი ხასჷლა წჷმარინუანდჷ [[მანჩესტერიშ კომერციული კოლეჯი]]შ დო კლუბიშ [[Mothers (კლუბი)|Mothers]] ([[ბირმინგემი]]) ცოცხალ ინნაჭარეფს. მაჟირა ფირფიტაშ ირი ნანთხალი რდჷ ბუნაშ ირი მაკათურიშ სოლო-ექსპერიმენტი. [[1969]] წანაშ  გჷმათუთას *Ummagumma*-შ გჷშაშქუმალას პოზიტიური ფასებეფქ მაჸუნჷ.თის მეჸუნდჷ 1970 წანაშ *Atom Heart Mother*. ბუნაშ წოხოლენი ალბომი ინმიჭარუდჷ ოთხფირამ ინმაჭარალსჷ-და, *Atom Heart Mother* ირინუანდჷ ბრუოფირამს. ოდუდჯოხოე პიესაქ, ჯოხოდვალათ *Amazing Pudding* წჷმორინაფილქ იჸუ საფრანგეთის, მორო თიშ სტუდიური სიმორიშ გეშა გადარქ პიკის ქჷმიოჭირინუ დო ხონარშენ რონ გისინქ ისოფჷ. ართი თუთაშ მეძენას თინა მუშენდჷ პარტიტურაშე, მარა ბუნაშ ჸურეშე თე ამბეს აკოქიმინჯალური თია მინიმალური რდჷ. კომპოზიციაქ სურებულქ იჸუ [[ჯონ ოლდისი]]შით, ნამუქჷთ სტუდიაშა დორხველი ბუნა ხოლო ქომიჸუნჷ. [[ნორმან სმითი]]შა მეწურაფილქ იჸუ, მუჭოთ ემაჸონაფალ პროდიუსერშა, მორო თენა რდჷ თიშ ბუნაშ დისკოგრაფიას ეკონია გჷმორჩქინა. გილმორი მოგვიანაფილო ოდუდჯოხოე ნომერს ნორკებ თოჸუჯის არზენდჷ, ეშანჷნდჷ მუ, ნამუდა თინა სიბორუეფით რე ეფშა, მორო [[2001]] წანაშ  ინტერვიუს შინანდჷ, ნამუდა ჯგირი ცადება რდჷ, მარა თენერი ცადებაშე ჯგირი მუთუნი ვაგშმურს. უოტერსიშ პოზიცია თაშნეშე კრიტიკული რდჷ. თიში თქუალათ, ვარიას ვა თქუანდჷ თე ინნაჭარაშ ოგვამეშა გინოჸოთამაშენ, თეში ნამუდა მითინს ვა მოურჩქილუაფუდუკო დღასინ. მარა *Atom Heart Mother*-შ გოართოიანაფილი ომაფეშ ტერიტორიას დიდი წჷმოძინაქ ხვადჷ თიათ . [[1970]] წანაშ  [[27 მანგი]]ს [[ბათი|ბათის]] აკოდირთჷ თიშ, მუჭოთ გასურებულ ნახანდიშ ოკონცერტე პრემიერაქ, ორკესტრიშ დო ბუნაშ ალარინელო. [[1971]] წანას ჟურნალიშ *Melody Maker* ტარებულ მაკითხირალეფიშ გჷმოკითხირს ფინქ ფლოიდიქ დეკინჷ მაჟირა აბანი დო მაართათ რინაშ მეძენას,  რეალური ფინანსური მუშნალიშ მაღვენჯო გჷნირთჷ. მორო, კჷნე თი წანას [[ნიუ-ორლეანი|ნიუ-ორლეანს]] ხირილქ იჸუ თინეფიშ ტექნიკაქ, ნამუთ დახე 40.000 დოლარიშ ღირებაშ რდჷ. თექიანი პოლიციაშ ჸურეშე გორუაშ ოპერაციას მუთუნქ ვა მაჸუნჷ. რეალური მოხვარაქ ხვალე თიწკჷმა იძირჷ, მუჟამცჷთ საქვარს [[გფბ]]-ქ მიშახოლუნ. 

კჷნე თი წანას მეისონ დო რაიტის სქუალეფქ ქაშის. თინეფქ ქჷდიხორეს ლონდონს, ოდო გილმორქ, მით დიო ხოლო ხვალახე რდჷნ, XIX ოშწანურაშ ფერმას, ესექსის ქჷდიხორჷ. უოტერსიქ მუში ჸუდეშ ბაღის, ისლინგტონს, სტუდია მანწყუ.

=== Meddle ===

[[1971]] წანაშ  დაჭყაფუს, ტურნეშე *Atom Heart Mother* დორთაშვნას, ბუნაქ ქჷდიჭყჷ მუშობა ახალ ალბომშე. თიშ გურშენი, ნამუდა ახალი მოღე ვა უღუდესჷნ, მუსიკოსეფს უბრალე ექსპერიმენტეფი მუკმოჸუნდეს. ინჟინერ ჯონ ლეკიშ თქუალათ, სესიეფი იჭყაფუდჷ დღაშით დო მაჟირა ოჭუმარეს ითებუდჷ, მარა თე პერიოდის მუთუნი ვეჭარუდჷ. ვართ ხონარიშინმაჭარუ კომპანია მაწუხენდეს, ხვალე თინეფიშ მენეჯერი გამუკორჩქინდუდუ-და დო ართო მუსხირენი ბოთილს გებშუნდით ვარა პაპროზის ქუმუნტენდით. ხანგინძე პერიოდიშ მეძენას ბუნა უბრალე ხონარეფშე ვარა გიტარაშ სოლოშე მუშენდჷ. დღალეფიშ მეძენას თინეფი სტუდიას Air ხედეს დო ოცადუდეს მუსიკაშ აკოქიმინუას შხვადოშხვა დინოხოლენურ მოხვარაშ მეკონით - თე პროექტის თინეფქ დართეს *The Dark Side of the Moon*-იშ უკული, ალბომშახ  *Wish You Were Here*. ალბომიშ *Meddle* აკოქიმინუაქ ბორჯიშ დიდი პერიოდი მიკორინუ - დინოჭარუაქ ქჷდიჭყჷ პირელიშ მაართა გვერდის, მარა თუთაშ მაჟირა გვერდის ფინქ ფლოიდის უღუდჷ კონცერტეფი [[დონკასტერი|დონკასტერს]] დო [[ნორვიჩი|ნორვიჩის]], თაში ნამუდა დინოჭარუას ხვალე თუთაშ ბოლოს დართეს. მესის მოხვადჷ ბორჯიშ გორთუალაქ ები როუდიშ სესიეფს, რეპეტიციეფს დო ბრიტანეთის მანჯელ კონცერტეფს შქას. მანგის დო კვირკვეს ბუნა ჯინჯიერო [[ევროპა|ევროპაშ]] შხვადოშხვა დარბაზის გჷშმეშჷ. [[მარაშინათუთას]]ს თინეფქ [[შორიშ ბჟაეიოლ|შორიშ ბჟაეიოლ]] დო [[ავსტრალია]]შა მიდართეს, ოდო [[ეკენია]] ევროპას მუკიჸონეს.

*Meddle* დუდშე, [[1971]] წანაშ  30 გჷმათუთას ააშ -ს გჷშართჷ, ოდო 13 გერგობათუთას - გოართოიანაფილ ომაფეს  ბუნა თე ბორჯის ააშ -იშ ტურს მანჯუნდჷ. [[როლინგ სტოუნი]]შ მასხუნალქ ჟან-შარლ კოსტაქ ეშანჷ: *Meddle* რე  დევიდ გილმორიშ ვარი ხვალე, მუჭოთ ბუნაშ აკმაქიმინჯე ძალაშ განტკიცება, ვარინ ანტკიცენს, ნამუდა ბუნა კჷნე ივითარებუნ, ოდო *NME*-შ არზით, თენა რდჷ გჷშაკერძაფილო ჯგირი ალბომი. ჟურნალიშ *Melody Maker* მასხუნალი მაიკლ უოტსი გაორცებულ რდჷ დო ჭარუნდჷ, ნამუდა დისკი წჷმარინუანს ვაჸოფილ ფილმიშ საუნდთრეკის დო ეშანჷნდჷ, ნამუდა *თაქ რე ებირაფაშ დო სიჸალეშ დიდი მუდანობა, ნამუთ მუთუნს ვამომღანა*.  *Meddle*  მირჩქინუაფუ ბარეტიშ გოლინაშ თუდო რენჯი ბუნაშ დო ალმახანურ ფინქ ფლოიდიშ შქას გჷნმალჷ ფაზათ. ბუნაშ შხვა გჷშაშქუმალეფი ეკონია პერიოდის საუნდთრეკეფს წჷმარინუანდჷ, მუნერით ორდჷ *More* დო *Zabriskie Point*. *Atom Heart Mother* რონ გისინიშ დო სესიური მუსიკოსეფიშ გოლინაშ თუდო რდჷ ჭარილი თეშ, ითამ თის ედომუშამ ბუნა  აკმოქიმინუნდჷნ. [[1972]] წანას ფინქ ფლოიდიქ კჷნე იმუშუ ფილმიშ მუსიკაშე, თეჟამო - კჷნე რეჟისორ ბარბეტ შროდერწკჷმა. თენა რდჷ ალბომი *Obscured by Clouds*, ფილმიშ [[ვე (ფილმი)|ვე]] საუნდთრეკი. დინოჭარუა მიშჷ [[პარიზი|პარიზწკჷმა]], [[Château d'Hérouville]]-იშ ჩინებულ სტუდიას. ალბომქ, გჷშულაშვანშენო გემშაჭირინუ [[ააშ ]]-შ ბილბორდიშ ჩარტიშ 50-ურშა. კჷნე თი პერიოდის გჷშართჷ ბუნაშ ბირეფიშ კათელქ  *Relics*.

=== The Dark Side of the Moon ===

[[ფაილი:DarkSideOfTheMoon1973.jpg|right|მინი|ალბომიშ *The Dark Side of the Moon* ცოცხალი რსულება ერლს კორტის, [[1973]] წანას. (კვარჩხანშე მარძგვანჸურე) [[დევიდ გილმორი]], [[ნიკ მეისონი]], [[დიკ პერი]], [[როჯერ უოტერსი]]]] ბუნაშ გეჸვენჯი ალბომი,  *The Dark Side of the Moon* (ნამუდგაშ ჯოხოდვალა უმოსო გინოლასირობას, ვინდარო ასტრონომიას ოწაწჷ) [[ალან პარსონსი]]შ,  EMI-შ ხონარიშ ტექნიკოსიშ მოხვარათ, [[1972]] წანაშ  მესის - [[1973]] წანაშ  ღურთუთას, ები როუდშე იჭარუდჷ. [[1972]] წანაშ  დიდი პერიოდი დეკინჷ ახალი მოღეშ ოკონცერტე ტურეფშა წჷმორინაფაქ დო ფილმიშ  *Pink Floyd: Live at Pompeii* გჷნოღალაქ. მოგვიანაფილო ფინქ ფლოიდიქ კჷნე ესურჷ ევროპას.  პარსონსის ოხვარუდჷ პროდიუსერი [[კრის თომასი]], ნამუქჷთ დიდი თირაფეფი მიშეღჷ ოართე მიქსიშა დო გეუძინჷ შხვადოშხვა ეფექტეფი, მუნერით რდჷ [[ექო]] ბირას Us and Them. ალბომიშ კაბრაშ დიზაინი აკოქიმინჷ სტორმ თორგერსონიშ დო თიში მაჸალეეფიშ  სტუდიაქ [[Hipgnosis]], ოდო ჯინჯიერ სურათიშ კაბრას წჷმარინუანდჷ ხანტუ [[ჯორჯ ჰარდი]]შით გჷნოჩამილ [[პრიზმა]], სინთეშ დისპერსიათ. ბარეტიშ ულაშ უკული ტექსტეფიშ ავტორი ჯინჯიერო უოტერსი რდჷ დო თინა მეწურაფილი რე თე ალბომიშ ტექსტეფიშ ჯინჯიერ ავტოროთ.

*The Dark Side of the Moon*, [[1973]] წანაშ  მელახის გჷშულაშვანშენო ბრიტანეთის დო ბჟადალ ევროპაშ ჩარტეფს მოხვადჷ. ჯინჯიერო, კრიტიკოსეფიშ რეაქცია პოზიტიური რდჷ. *Melody Maker*-ს როი ჰოლინგუორთი ფირფიტაშ მაართა ხასჷლას ეჭარჷნდჷ, მუჭოთ ...მუში დუც უძგალაშო ეფაჩილს დო ძნელო გაგებელს, მარა მაჟირა ხასჷლას იჩიებუდჷ, ნამუდა ბირეფი, ხონარეფი, რითმეფი რდჷ მეკენჯი დო სიმური. გისიმჷ საქსოფონიშ ხონარქ, ბუნა მიოგანდჷ, ოდო უკული გეშასოფჷ დო სერს გიფაჩჷ.  1973 წანაშ  სხუნუას, ნამუთ *როლინგ სტოუნი*-შ ფურცელეფს იბეშტუნ, ლოიდ გროსმენი ჭარუნდჷ: თენა რე გოსოფური ალბომი, დიდარი ტექსტუალურო დო კონცეფტუალურო, მუთ ხვალე ვა მუკმოიჭოფანსინ, ვარინ  სქანი მიშაკათინს ხოლო თხულენს. [[1973]] წანაშ  მელახის ალბომი ისურებუდჷ ბუნაშ ააშ  ტურნეს, თინეფ შქას, შქასერიშ ნიუ-იორკის, Radio City Music Hall-იშ ჩინებულ დარბაზის, 17 მელახის.

ალბომიშ წჷმოძინაქ ბუნას მოუღჷ თეიშახ უძირაფჷ ფინანსური შელებეფი ხოლო. რიჩარდიქ დო როჯერქ ქიჸიდეს დიდი ჸუდეეფი გალენ საგანოეფს,  ოდო [[ნიკ მეისონი|ნიკ მეისონქ]] გჷნირთჷ ჯვეში მანქანეფიშ კოლექციონერო  ალბომიშ ააშ -ს წჷმოძინაშა დიდი გოლინა იღვენუ [[Capitol Records]]-ქ. თიში ახალი დუდმახვენჯიშ, [[ბასკარ მენონი]]შ მოულაშენო, ააშ -ს გჷშაშქუმალირი წოხოლენი ალბომეფიშ ალაზიმაფათ თოჸუჯიშ მინი დოსქილადირ წჷმოძინაქ კვარჩხიშე მიკირთჷ.  ბუნაქ დო თინეფიშ მენეჯერქ [[Columbia Records]]-წკჷმა ახალი კონტრაქტი გაფორმეს. რდჷ ინფორმაცია, ითამ ავანსიშ სახეთ ბუნაქ ეჭოფჷ 1 მილიონი ააშ  დოლარინ (ამუდღანერი მუნაჩეემფით - 4,942,149 ააშ  დოლარი). თიშ უმუკუჯინუო, ნამუდა ინგლისის ფინქ ფლოიდი კჷნე ვა გჷშმაშქვანდჷ სინგლეფსჷნ, [[Money (ფინქ ფლოიდიშ ბირა)|Money]]-ქ გჷშართჷ ააშ -ს დო თექ დორხველი თია მიშეღჷ ახალი ალბომიშ წჷმოძინაშა.

=== Wish You Were Here ===

ფინქ ფლოიდიქ სტუდიაშა 1975 წანაშ  ღურთუთას დიირთჷ. ალან პარსონსიქ ბუნაწკჷმა მუშობაშე ვარია თქუ დო დორხველი პროექტით, [[The Alan Parsons Project]] დეკავჷ. თეშენი ბუნა ბრაიან ჰემფრიზწკჷმა ართო წორომოხანდენდჷ, ნამუსჷთ უკვე უღუდჷ *More*-იშ ინოჭარუაშ გომორსილობა. ახალი მოღეშ სხუნუა სირთულას წჷმარინუანდჷ. *Dark Side of the Moon*-იშ წჷმოძინაქ ოთხხოლო მუსიკოსი ფიზიკურო დო ემოციურო გოჩოლუ. [[რიჩარდ რაიტი]]შო თე სესიეფქ დორხველი რინაშ რთულ პერიოდის აკოხვადჷ, ოდო უოტერსი თინეფს ჭიროთუათ კოროცხუნდჷ.  შხვეფწკჷმა ალაზიმაფათ, გილმორი უმოსო რდჷ დოინტერესაფილი რინელ მოღეშ გაუჯგუშებათ. მეისონიშ ფანია აკმოცენდჷ, მუქჷთ თის უბაღინაფუობაშ დო გურრგილობაშ ღიაბი ქჷმეუძინჷ. თენა მუში მუსიკალურ კარიერაშათ ქიმინჯალენდჷ. 

<blockquote>
ოკო ვთქუე, ნამუდა რთული პერიოდი რდჷ. ბაღანობაშ არძო ნარტი ითამ ეჸონაფილი რდჷ დო მოსოფელს არძოშე გჷმოჩამუ ბუნა ვორდით. ცირეფი, ფარა, დიდება დო ა.უ... ირფელი ქობძირით დო უციო რდჷ, აკომიფასებუდესკონ, უკულნეშის მუს ბქიმინუნდითჷნ. ირფელი თენა რდჷ ამაბორჯებელი დო სიჩოლიეთ ეფშა პერიოდი.
</blockquote>

თიშ უმუკუჯინუო, ნამუდა ალბომს გარკვიული გეზა ვა ნოღვენ, უოტერსიქ მიფირქჷ ახალი კონცეფცია. [[1974]] წანას უკვე დესახჷ სუმი ახალი კომპოზიციაქ, ნამუთ ირსულებაფუაფუდჷ ევროპული კონცერტეფიშ ბორჯის. თე ნომერეფქ გჷნირთჷ ახალი ალბომიშ ოსხირო, ნამუდგაშ მიშალუს  გიტარას ებირაფილ ოთხი ნოტი (შენთხვიათ ნაძირეფი გილმორიშით), უოტერსიშ ჰონიას ორთინუანდჷ სიდ ბარეტიშ ართგვარ ლანდის.  თე ბირეფს აკოჯამებული რდჷ თინეფიშ ჸოფილი კოლეგაშ ემაღალაფა დო დონთხაფა: მოკოდჷ, მუთ შილებენ ხოლო ბპჸოფედიკონ ჩქიმ ღიაბეფწკჷმა...სიდიშ დინაფაშ გეშა  ართგვარ უგურკვიებუ, ეუჩილითაფუ მელანქოლიაწკჷმა. ალბომშე მუშობაბორჯის სტუდიას უნელო გამუკორჩქინდჷ დუდო ბარეტიქ.  თორგერსონი იშინანს, ნამუდა თინა ხედჷ დო მეჩიებუდეს, მარა სინანდულეს დუდო თექ ვა რდჷ. ანგარიათ სიდიქ დითირჷ დო თინა დუდშე ვეჩინეს. გჷნოჩამათ, უოტერსი თე აკოხვალამათ მოსერელი რდჷ. სიდიქ თი დღასჷნე სტუდია ჯგირობუაშ დოჩინაშ უმუშო ქჷდიტუ.  

ახალ ბირეფს მიშეძირედჷ მუსიკალური ბიზნესიშ დუდუშუკინებუ კრიტიკა. ჟირი ბირა, Raving and Drooling დო Gotta Be Crazy ვა მიშეღეს ალბომშა. სტორმ თორგერსონიშით ალბომშო აკიქიმინჷ ჟირი კონვერტიქ. მაართა  რდჷ ჯინჯიერი, უჩა ფერიშ, გიოჭაბაფალი იარლიყით, ნამუშათ გჷმოხანტილი რდჷ ბუნაშ მაკათურეფიშ ოთხი სტიქია (ჰეერი, დიხა, დაჩხირი, წყარი) დო ჟირი მექანიკური ხე. მაჟირა კონვერტიშა გიშაღალირი რდჷ ჟირი ბიზნესმენი, ნამუთ ართიანიშ ხეშ გიწოღალათ ართნერ კომუნიკაციას ორსხუანდჷ. ართ-ართი თინეფშეიანი დაჩხირმონტებული რდჷ. თენერი გჷმოსახილობაშ იდეა რდჷ თინა, ნამუდა კათა ფულუნს რეალურ სახეს, რახან ოშქურჷ დაჩხირს მიშანთხაფაშან.

ალბომიშ *Wish You Were Here* დიდი ნორთიშ ოკონცერტე პრემიერაქ აკოდირთჷ ნებუორთიშ ფესტივალს, [[1975]] წანაშ  5 კვირკვეს. ეკენიას დისკიქ საბოლათ გჷშელჷ. ბრიტანეთის დო ააშ -ის თიქ მიოჭირინუ #1 პოზიციას. თიქ პოზიტიური ფასებეფი ეჭოფჷ. [[რობერტ კრისტგოუ]] ჭარუნდჷ: ...მუსიკა - სოდეთ სინთეზატორი ჯინჯიერო ხვალე ტექსტურაშო, ოდო გიტარა ხვალე კომენტირაფაშო გჷმირინუაფუ  - ქექე დო მიკმაჭოფალი ვა რე ხვალენ, ვარინ თინერ სიმფონიურ აიარობას ოჭირინუანს, მუთ ალბომს *The Dark Side of the Moon* თაშნე რთულას რდჷ გჷნოჩამილინ.

=== Animals ===

[[ფაილი:Battersea Power Station in London.jpg|მარჯვნივ|მინი|[[ბეტერსიშ ელექტროსადგჷმი]], გჷმოსახილი ფინქ ფლოიდიშ [[1977]] წანაშ ალბომიშ *Animals* კაბრას.]]
ნებუორთიშ ფესტივალიშ უკული ბუნაქ იჸიდჷ სუმსართილამ ნოდგჷმი [[ისლინგტონი]]შ რაიონს, ბრიტანია როუშ 35-ის, ნამუქჷთ უკულნეშის ხონარიშინმაჭარალ სტუდიათ, [[Britannia Row Studios]] დო ტექნიკაშ ოწკარუეთ გჷნირთჷნ. თიში რეკონსტრუქციაქ [[1975]] წანაშ მეძენას გეგინძორჷ დო [[1976]] წანას ფინქ ფლოიდიქ თექ რანწკით მაბრუო სტუდიური ალბომი ინაჭარჷ.

*Animals* რდჷ უოტერსიშ ხოლო ართი კონცეფციაშ ნაჸოფი, ნამუთ ნორთობურო გჷდჷ [[ჯორჯ ორუელი]]შ პოლიტიკურ იანგეს *ჩხოლარეფიშ ფერმა*. თიშ ტექსტეფს ჩიება რდჷ ჯარალუაშ შხვადოშხვა ფინაშ რინაშენ, მუთ გჷნოჩამილი რდჷ მეტაფორული პერსონაჟეფიშ, ჯოღორეფიშ, ღეჯეფიშ დო შხურეფიშ სახეთ. [[ბრაიან ჰემფრიზი]]ქ დიირთჷ ალბომიშ ხონარიშ ინჟინერიშ სახეთ. მუშობაქ დისკიშე მისურჷ [[1976]] წანაშ ქირსეთუთას.  ჯარალუას გომაფაფილი  სტერეოტიპეფიშ კრიტიკაშ მოხ, ალბომი რდჷ გამა [[პანკ როკი]]შ ყარაფიშა, ნამუქჷთ ეფალჷ სოციალური დო პოლიტიკური სიტუაციაშ მეხჷ ნიჰილისტური მერინაშ დო წოხოლენი წანეფიშ როკ-მუსიკაშე ნოსტალგიაშ გამათ. ფინქ ფლოიდი პანკ-როკ მუსიკოსეფშო ხემარააჸაფალი ოღანკეს წჷმარინუანდჷ.  ეიოშანალი რე, ნამუდა [[ჯონი როტენი|ჯონი როტენს]] ([[სექს პისტოლზი]]) მუკაქუნდჷ მაისური ფინქ ფლოიდიშ გჷმოსახილობათ, ნამუშათ მიკოჭარილი რდჷ მა ბჯოგჷ. მოგვიანაფილო ნიკ მეისონქ აღიარჷ, ნამუდა პანკ როკიშ არყება თიშო მიოღებელი რდჷ დო წჷმარინუანდჷ კინ თი ანდერგრაუნდის, სოჸურეშეთ ფინქ ფლოიდიქ ეფალუნჷ. [[1977]] წანას ნიკიქ გჷნირთჷ ბუნაშ [[The Damned (ბუნა)|The Damned]], სტუდიას Britannia Row ინოჭარილი მაჟირა ალბომიშ პროდიუსერო.

ახალი ალბომიშ გოფორმაფა კჷნე თორგერსონს დო სტუდია [[Hipgnosis]]-ს ორხველუდჷ, მარა საბოლა დიზაინიშ აკომუშება როჯერ უოტერსიშ კომპეტენციაშა მიშმეშჷ. თიქ გჷშეგორჷ [[ბეტერსიშ ელექტროსადგჷმი]]შ მოჯვეშაფილ ნოდგჷმი.  9.1 მეტრაშ სიგჷრძაშ ონბარალი ღეჯიქ გოტებულქ იჸუ ინგლისიშ ცაშა 2 ქირსეთუთას. გჷნოჭყვადილი რდჷ, ნამუდა თინა ოკო მორთინაფედუკო სადგჷმიშ სვირეფ შქას, მარა ბორიაშ გეშა თენა უშულებერი რდჷ. ღეჯიქ გოდინჷ, ქაშადოხოდჷ კენტიშ ოგრაფეს, სოდეთ თინა კილაძირჷ თექიან ფერმერქ (თინა რაგადანდჷ, ნამუდა ღეჯიქ მუში ჩხოულეფი დაშქურინუნ). გჷნოღალეფქ გეახალჷ მაჟირა დღას, მარა საბოლათ ქჷმოხვადჷ ღეჯიშ გჷმოსახილობაშ ელექტროსადგჷმიშ სურათშა მონტაჟიქ.

ალბომშე მუშობაბორჯის ოავტორე თიაქ სხუნუაშ მეკონო გჷნირთჷ. ჰონორარეფი ირთუდჷ ბირეფიშ მეჯინათ. თიში უმუკუჯინუო, ნამუდა [[დევიდ გილმორი]]შ თია [[Dogs (ფინქ ფლოიდიშ ბირა)|Dogs]]-იშ ინოჭარუას (ნამუთ ალბომიშ ართ ხასჷლას დახე ედომუშამო იკჷნენდჷნ), თიქ უოტერსწკჷმა ალაზიმაფათ, ნამუთ ჟირნორთამ [[Pigs on the Wing]]-იშ ავტორი რდჷნ, უმოსი მორჩილ ჰონორარი ეჭოფჷ (ეკონია ბირას ჩიება რე უოტერსიშ დო კეროლაინ ანა კრისტიშ ურთიართალაშე. 

გილმორი დაკებული რდჷ მასუმა სქუაშ დაბადებაწკჷმა მერსხილი ოკითხუეფით დო თეშ გეშა, თიში თია ალბომშე მინიმალური რდჷ. ვართ მეისონს, ვართ რაიტის *Animals*-იშ ინოჭარუაბორჯის ოავტორე თია ვა ნოღვენა  (თენა რდჷ ფინქ ფლოიდიშ მაართა  ალბომი, ნამუშეთ რაიტი ვა რდჷ ბირეფიშ წოროავტორინ). რიჩარდის უღუდჷ პრობლემეფი ალმასქუწკჷმა დო ვართ მუში უოტერსწკჷმა ურთიართალა რდჷ სირთულეფიშ უმუშო რაიტი მოგვიანაფილო ათაშ იშინანდჷ  *Animals*-იშ დინოჭარუას:

<blockquote>
*Animals* რდჷ ლოზუნგი. თიში დინოჭარუა ვა რდჷ ლექინი, მარა წორას თე პერიოდის როჯერი ირწუმებუდჷ, ნამუდა თინა რდჷ ბუნაშ ბირეფიშ აკა კაკალია ავტორინ. თის წანდჷ, ნამუდა ბუნა ხვალე თიში მეშქაშალათ რსებენს დო, არგამას, მუჟამცჷთ თიშ ეგოიზმიქ დუდი გამუკირჩქინუნ, მაართა, მიდგაწკჷმათ კონფლიქტიქ აშუნ, მა ვორდი.
</blockquote>

ალბომქ გჷშართჷ [[1977]] წანაშ 23 ღურთუთას დო მოხვადჷ ბრიტანეთიშ ჩარტიშ #2 პოზიციას, ოდო ააშ -ს - #3-ს.*NME*-ქ თის გიოდჷ ...&nbsp;დოგმეფიშ მეხჷ მეწურაფილი არძო ბორჯიშ ართ-ართი გჷშაკერძაფილ, უდუნდებუ, შურიშმუმაჯილიკარი დო ღილე  მუსიკალური აკნაქიმინა, ნამუთ ბჟაშ მოლენ ჸურე გორჩქინელენ&nbsp;.... გჷმოჩამაშ *Melody Maker* მასხუნალი კარლ დალასი ჭარუნდჷ: ...&nbspთენა რე რეალობაშ უჰამე ღიაბი ეკონია წანეფიშ მეძენას გორჩქინელ ვითარაფას, ნამუთ მაშუმაფალო ირდუნ ფერი რე;...

[[ფაილი:Soldier Field Chicago aerial view.jpg|მარჯვნივ|მინი| სტადიონი [[Soldier Field]] ([[ჩიკაგო]]) - ართ-ართი უდიდაში არდგილი, სოდეთ ბუნას [[1977]] წანას კონცერტი უმანჯუნ. ]]

ალბომი ითებუდჷ ბუნაშ ტურნეშ *In the Flesh* მიმალობაბორჯის. თე ტურნეს ბუნას უაპიჯაფუობას უკვე უღუდჷ არდგილი. თენა რდჷ ფინქ ფლოიდიშ თი ბორჯიშო ეკონია ტურნე, მანჯებული დიდ სტადიონეფს. ოკონცერტე აბანეფიშ მასშტაბიქ პრობლემათ გჷნირთჷ. როჯერ უოტერსი ირი თენერ კონცერტიშა ხვალე მიშჷ, ბუნაშ მაკათურეფიშ უმუშო დო იტენდჷ შოუს კონცერტიშ თებაბორჯისჷნე. გილმორიშ ალმასქუ ჯინჯერს დო როჯერიშ ახალ ჸოროფილს საართო ნინაქ ვა აძირეს. ართშა გურმულირი რაიტიქ დიირთჷ ინგლისშა დო დარცქინჷ კოლეგეფს, ნამუდა ბუნას ქიდიტენდუნ. უოტერსიშო მეუღებელი რდჷ კონცერტეფს გინომეტაფილ ზიმოთი დო წოხოლენი რანწკეფს გინოლასირი მორჩქილეეფიშ აკოშაყარუა. ტურნეშ ეკონია შოუს, მონრეალს, [[1977]] წანაშ 6 კვირკვეს, თის ვა მათვინებუ დო ქუგაფურტინჷ სახეს ართ-ართ თინეფშენს, ნამუთ ედომუშამი კონცერტიშ მეძენას თის მუში ექსცენტრიული ერთეფით აჸალენდჷნ. მორო, ტურნეშ კონცერტეფი ხვალე უოტერსიშო ვა რდჷ მათანთალი. გილმორქ თიმ ონჯუას ვარია თქუ კონცერტიშ ბოლოს ტრადიციული [[ბლუზი]]შ მეგამაშენ დო ქჷდიტუ სტადიონი. თის თირანდჷ [[სნოუი უაიტი]], ნამუთ რდჷ ბუნაშ ისტორიას კონცერტეფს მაართა  გეძინელი მუსიკოსი.  გილმორი ფირქენდჷ, ნამუდა ბუნაქ უკვე ქჷმიოჭირინუ წჷმოძინას, ნამუსჷთ გორუნდჷნ დო შხვა მიოჭირინაფალი მუთუნი ვა სქიდუდჷ.

=== The Wall ===


[[1978]] წანას გილმორქჷთ დო რაიტიქჷთ გჷშაშქვეს ოდეფიუტე სოლო-ალბომეფი *David Gilmour* დო *Wet Dream*. ჟირხოლოქ მორჩქილეეფიშ ვართ ფერი გურგაჩამალი თოჸუჯალა მიკიჭოფჷ დო ვართ ფერი წჷმოძინათ გჷმიჩამუდჷ. [[1976]] წანას ბუნას პრობლემეფქ გურჩქინდჷ ფინანსურ კონსულტანტ ნორტონ უორბურგწკჷმა დო თიშ კომპანიაწკჷმა Norton Warburg Group (NWG). თე ეკონია დუდენდჷ ბუნაშ არძო ფინანსურ ოკითხუს, მუდგაშეთ ირ წანას გეძინელო 300.000 ფუნტის ეთმოჭოფუნდჷნ. ბუნაშ ჯიბეშე დოხოლაფირო 1.6 - 3.3 მილიონი ფუნტიქ ინვესტირაფილქ იჸუ წამგებიან საქვარეფს, მუქჷთ ფინქ ფლოიდი ბრიტანეთის რინელ მაღალი გინაგაფურეფიშ წოხოლე უთხილუო გჷნაშქჷ. გერკვუ, ნამუდა ბუნა კჷნე ოდინუანდჷ ფარას. NWG-ქ თის წამგებიან ბიზნესეფს ფარაშ დინოდვალაშა ვა უჯიკუ ხვალენ, ვარინ აკუქიმინჷ თინერი პიჯალეფი, ნამუდა ფინქ ფლოიდი პრაქტიკულო დორხველი მუშნალიშ 83%-ის გაფულენდჷ. ურთიართალაქ კომპანიაწკჷმა მეჭყორდჷ დო თის მეთხუ დიო ინუდვალუ ფარაშ უკოხოლე დორთინაფაქ (დოხოლაფირო 860.000 ფუნტიშ, სოჸურეშეთ თინეფქ საბოლათ 740.000 ეჭოფეს). 

ეშობას, [[1978]] წანაშ კვირკვეს როჯერ უოტერსიქ ბუნას გიწარზუ ჟირი ახალი კონცეფცია. მაართა რდჷ 90 წუნამ დემო ფირი სამუშა ჯოხოდვალათ *Bricks in the Wall*, ოდო მაჟირაქ უკულნეშის გჷნირთჷ როჯერიშ მაართა სოლო-ალბომო *The Pros and Cons of Hitch Hiking*. თიშ უმუკუჯინუო, ნამუდა მეისონით დო გილმორით უთხილანდესჷნ, მაართა  ფირი მიწონეს დო გეგშეგორეს გეჸვენჯი ალბომიშ მოღეთ.  პროდიუსერიშ სახეთ გიშეგორეს [[ბობ ეზრინი]], ნამუქჷთ უოტერსიშ კონცეფცია გჷნაშქჷ 40 ხასჷლამ სცენარო. თინა მორჩქილეს უთხობელანდჷ თარი გერგეზიშ, ფინქიშ ამბეს, ნამუქჷთ აკიქიმინჷ უოტერსიშ ბაღანობაშ გოშინეფიშ გოლინათ (მუნერით რდჷ მუმაშ დინაფა [[მაჟირა მოსოფელიშ ლჷმა|მაჟირა მოსოფელიშ ლჷმას]]). მაართა  'ანგურათ კიდალას'-ით იჭყაფუდჷ ედომუშამ რანწკი უბედურობეფიშ დო ფინქიქ თიზჷმაშა დოშურდჷ ნარკოტიკეფშე დო გოჩოლერქ იჸუ მუსიკალური ინდუსტრიაშე, ნამუდა გოდიდარაფაშ მანიაქ ქიმკიჭოფჷ (თიშ პროტოტიპო ნორთობურო [[სიდ ბარეტი]]ქ გჷნირთჷ). ალბომიშ დათებუს თის მუში დუდიშა გიშმუღჷ განჩინება დო ოცადჷ აკარღვას კიდალა, ნამუთ ეიოგჷ ჯარალუაშე იზოლირაფაშ ღანკითჷნ.

ალბომიშ ინაჭარალო ბრაიან ჰემფრიზი, ნამუქჷთ დოშურდჷ ბუნაწკჷმა ხუთწანაშ მუშობათჷნ, [[ჯეიმზ გათრი]]ქ დოთირუ. 1979 წანაშ მელახის, ფინანსური პრობლემეფიშ გეშა, ფინქ ფლოიდიქ კუნტახანით ქჷდიტუ ინგლისი დო [[ნიცა]]ს ქჷდიხორჷ, სოდეთ სტუდიას Super Bear მუშენდჷ. ბუნაშ მაკათურეფი ვანაფერო აკმიკათუდეს, მარა უოტერსიშ ურთიართალაქ რაიტიწკჷმა საბოლათ გეუფრაშჷ. თის პროდიუსერიშ სახეთ გამორსებელ ვადაქ ქჷმიაჩჷ, მარა თიშ მუშობაშ სტილქ დო აკოქიმინჯალურ თიაშ უმუშო სტუდიას მილარინაქ გჷშეჭანუ თინეფ შქას ურთიართალაშ გილალუაფა. თიქ მეჭყვადჷ სტუდიას დღაშით მუშობა დო ხვალე ონჯუას მიიშჷ. თიშ ქორწინება ხოლო პრობლემეფს წისაფულენდჷ, არდგილ უღუდჷ დეპრესიულ გენწყუალასჷთ, თის უღუდჷ დორხველი პრობლემეფი, მარა ირფელქ ხოლო უმოსო გილელჷ, მუჟამცჷთ ლეიბლიქ [[Columbia Records|Columbia]] ბუნას უჯგუში გარიგა გიწარზუ, თინა ალბომიშ დინოჭარუას ქირსეშახ მასურენდუ-და. უოტერსიქ შხვეფშა გეხარგა მოორდჷ, მარა რაიტიქ საბოლათ ვარია თქუ ფანიაშ მეტებაშენ (ნამუთ [[საბერძნეთი|საბერძნეთის]] ოხორანდჷნ). თინა იშინანდჷ: ბუნაშ მაკათურეფიშ შხვა ბაღანეფი დიო ჭიჭელეფი ორდეს, მარა ჩქიმეფქ მირდეს დო სკოლაშო ვახაზირენდით. სარიკოთ მორკუდჷ თინეფი.  მუშ ავტობიოგრაფიას *Inside Out* (2005) მეისონი ჭარუნს, ნამუდა ალბომიშ მონტაჟიშ დოჭყაფაშახ უოტერსიქ დუდო ურეკჷ ო’რურკის, ნამუთ ააშ -შა *QE2*-ით მეფურინუნდჷნ დო მოთხუ რაიტიშ გიშაჸათამა ბუნაშე. მორო წიგნის *Comfortably Numb* (2008), ავტორი [[ვერნონ ფიტჩი]] ანტკიცენს, ნამუდა უოტერსიქ დურეკჷ ო’რურკის დო თხუ, მუს ქუჩიებინუდუკო რაიტიწკჷმან, მარა რაიტიქ ო’რურკის უწუ გეგნოჩი როჯერს, ნამუდა მოტირხასჷნ. რაიტი ვა ალუდჷ თე უზურს დო რაგადანდჷ, ნამუდა ბუნაქ დეალჷ, უმუშებუდუკო დინოჭარუაშენ ხვალე აფუნს დო ზარხულიშ მაართა დღალეფს დო თის ვა უჩქუდჷ, ნამუდა მუდგარენ გეგმეფი უღუდესჷნ. უოტერსი გაჩემებული რდჷ დო გჷნაფულენდჷ, ნამუდა რაიტიშ თია ალბომიშ თებაშო დასაბაღ ვა რდჷ. გილმორი თე პერიოდის [[დუბლინი|დუბლინ]]ს ისვანჯუდჷ დო ცადჷ სიტუაციაშ დორეგულირაფა. თიქ ეჩჲუ რაიტის დო დეპიჯჷ ალარინას, მარა ქუგაშინჷ თის, ნამუდა მუში თია ალბომშე დასურო მინიმალური რდჷნ. უოტერსი თხულენდჷ რიჩარდიშ ულას, შხვა შვანს *The Wall*-იშ გჷშაქუმლაშენ ვარიას რაგადანდჷ. მუსხირენი დღაშ უკული, რაიტიქ, ნამუთ აჭიროთებული რდჷ ფინანსური სიტუაციათ დო კერზო ურთიართალეფით ბუნაშ მაკათურეფს შქასჷნ, ქჷდიტუ ფინქ ფლოიდი. შხვეფიშ მეჯინათ, თინა [[კოკაინი]]თ რდჷ ხვამილაფირი (მორო თინა თეს ივარანდჷ) დო თიშ უმუკუჯინუო, ნამუდა მუში ჯოხო სოთინ ვა რჩქჷ მოთებულ ალბომიშ კაბრასჷნ, რაიტიქ იშენით იჸუ ეჭოფილქ, მუჭოთ რჩქვანელობური [[სესიური მუსიკოსი|სესიური მუსიკოსო]], ნამუთ თე საქვარუას (დო გეჸვნჯი ოკონცერტე ტურნეს) ხეშფარას ეთმოჭოფუნდჷნ.  ალბომიშ აკოქიმინუაქ გეგინძორჷ [[1979]] წანაშ ზარხულშახ. მარაშინათუთას ბირეფიშ წორომეჸუნალაქ დოდგინელქ იჸუ, რაიტიქ აკარსულჷ მუში საღალეეფი (მორო, სესიური მუსიკოსეფიშ ალარინათ). სტუდიური სესიეფიშ ბოლოს, მეისონქ ხონარიშ მიქსშე მუშობა უოტერსის, გილმორს, ეზრინს დო გათრის მიანდჷ დო გეგნოფურინჷ ნიუ იორკიშა, ოდებიუტე სოლო-ალბომშე,  *Nick Mason's Fictitious Sports* ქოუმუშებუდუკონი.

ალბომიშ პრომო-კამპანია მითმეურდჷ სინგლიშ [[Another Brick in the Wall, Part II|Another Brick in the Wall (Part II)]] მოხვარათ, ნამუთ რდჷ ფინქ ფლოიდიშ მაართა  სინგლი, გჷშაშქუმალირი ბრიტანეთის მიარეწანაშ მოსვანჯაშ უკული. მუჭოთ ააშ -ს, თაშნეშე გოართოიანაფილ ომაფეს თინაქ ჩარტეფიშ ოდუდეს ქჷმოხვადჷ. [[RIAA]]-შ გჷმოკითხირს Another Brick in the Wall (Part II) 2001 წანას ჯოხოდვალირქ იჸუ ოშწანურაშ ართ-ართ ბირათ (365 ბირა შქას).*The Wall* გჷშართჷ 1979 წანაშ 30 გერგობათუთას დო ბილბორდიშ ჩარტის 15 მარათ ქჷმოხვადჷ.  RIAA-ს არძო ბორჯიშ 100 საუჯგუშო ალბომიშ ჩარტის  *The Wall*  იკჷნენს #4 აბანს, ააშ-ს  გიმოჩამილი 23 მილიონი ანგით. თინა კჷნე სქიდუ ბუნაშ ართ-ართ ბესტსელერო. ალბომიშ კაბრა წჷმარინუანს ართ-ართ ჩინებულ მინიმალისტურ დიზაინს - ანგურეფიშ ჩე კიდალაშ სახეთ, ბუნაშ დო ალბომიშ ჯოხოდვალაშ უმუშო.  *The Piper at the Gates of Dawn*-იშ უკული თენა რდჷ ფინქ ფლოიდიშ მაართა კაბრა, ნამუთ ვა ჸოფე აკოქიმინელი სტუდიაშ [[Hipgnosis]]-იშით.

ალბომიშ უკული იმანჯჷ ოკონცერტე ტურნექ მასშტაბური ოსცენე დოდგუმათ. [[ჯერალდ სკარფი]], [[პოლიტიკური კარიკატურა|პოლიტიკური კარიკატურისტი]] დო ანიმატორი, ნამუთ უკვე მუშენდჷ ბირაშ Another Brick in the Wall (Part II) პრომო-ვიდეო დო ალბომიშ გოფორმაფას გჷმორინაფილი პერსონაჟეფიშ (ფინქის, თიში ნანაშ, ალმასქუშ, მაგურაფალიშ დოშ შხვეფიშ) აკომუშებაშე, აკმოქიმინუნდჷ ტურნეშ მიმალობაბორჯის გჷმორინაფილ ანიმაციურ სეგმენტეფს. თინეფ შქას რდჷ მუმალიშ კოშმარული რწყებეფი - ცას აფეთქებული ტორონჯი, ნამუთ გიგანტურ უჩა კიღურათ გინმირთუდჷნ. ოკონცერტე გჷშულეფშე იხაზირჷ დიდი ომბარალი ფიგურეფქ დო მარიონეტეფქ. ტურნეშ მიმალობაბორჯის ურთიართალეფქ ბუნას ბოლოშა გილელჷ, თიზჷმაშა, ნამუდა თინეფიშ კერზო ფურგონეფი ართიანიშ წოხოლე თეშ გერდჷ, ნამუდა კარეფი შხვადოშხვა გეზათ გჷშმეშჷ, ოთხური ართიანს ვაკოხვალამუდუკონ. უოტერსი ოკონცერტე დარბაზეფშა მუშ მანქანათ მიშჷ დო ბუნაშ მაკათურეფშე ზოხო, მუში ზალამით გიშაგორილ სასუმაროეფს სქიდუდჷ. რაიტიქ დირთჷ უბრალეთ გეძინელი  მუსიკოსიშ სახეთ, მარა ქჷდოსქიდჷ ბუნაშ აკა კაკალია მაკათურო, ნამუქჷთ თე ტურნეშე მერეთი მოგება, 600.000 ფუნტი ეჭოფუნ (რახან ბუნაშ დოსქილადირ მაკათურეფქ მუნეფიშ ბიუჯეტი კჷნე ფინქ ფლოიდწკჷმა მერსხილ ოკითხუეფს ქჷმახვარეს, ოდო რაიტი ოფიციალურ ხეშფარას ეთმოჭოფუნდჷ. 

*The Wall* თაშნეშე გჷნოღალირქ იჸუ კინოეკრანშა. დუდშე გეგმელი რდჷ ბუნაშ ოკონცერტე გჷშულეფიშ დო ანიმაციური სეგმენტეფიშ ართო დამონტაჟება. მარა ოკონცერტე კადრეფიშ გჷნოღალაქ უმუწუძინუქ იჸუ. რეჟისორი [[ალან პარკერი|ალან პარკერქ]] ფილმიშ გჷნოღალას შხვანერი რწყებათ მეუდირთჷ. თის ოკოდჷ ანიმაციური სეგმენტეფიშ, ირნერ გეძინელი დიალოგეფიშ უმუშო დოტება. სახიობიშ როლს უოტერსი ხოლო ქოსინჯეს, მარა თარი როლი ვა მეჩეს. [[ბობ გელდოფი]]ქ, ნამუსჷთ გჷწარზის ფინქიშ როლიშ რსულებან, დეალჷ, მორო  გიმაძიცეთ უჯინედჷ ფილმიშ სიუჟეტის დო უძახუდჷ თის ბორულს.თინა ხვალე თით დიალეს, ნამუდა [[ფინქ ფლოიდი: კიდალა]] მასშტაბამ პროექტი რდჷ დო ოსახიობე ჰონორარი ხოლო დიდ თანხას წჷმარინუანდჷნ. გჷნოღალეფიშ პერიოდის უოტერსიქ 6 მარაშ დინახალე ქჷმისვანჯჷ, მარა დორთაშვანს კილაძირჷ, ნამუდა პარკერქ ფილმიშ ბრელი სეგმენტი დორხველი გემას ქჷმეუხუჯუნჷ. როჯერქ გეჸალჷ დო თიწკჷმა გადარი გომანჯჷ. პარკერქ ქჷდირცქინჷ პროექტიშ დოტებათ. 

ბუნაშ დოსქილადირ მაკათურეფქ ფილმიშო ინაჭარეს სტუდიურ ალბომშა მიშაღალირ ბირეფიშ გინორთელი ვერსიეფი ხოლო.  [[ფინქ ფლოიდი: კიდალა]]ქ [[1982]] წანაშ მესის წჷმორინაფილქ იჸუ [[კანიშ კინოფესტივალი]]შ ფარგალეფს. ბრიტანეთის თიქ გჷშართჷ კჷნე თი წანაშ კვირკვეს, ოდო შხვა თუთეფიშ განწხანს - შხვა ქიანეფს.

== უოტერსიშ ლიდერობათ (1978–83) ==
=== The Final Cut ===

ფილმის [[ფინქ ფლოიდი: კიდალა]] ართნერ საუნდთრეკო ინოფირქებული რდჷ პროექტი სამუშა ჯოხოდვალათ  *Spare Bricks* (). თიშე მუშობას აკოხვადჷ [[ფოლკლენდიშ ლჷმა]]შ მოლინეფქ. უოტერსიქ დოთირუ გეზა დი მუშობა რსულაშე ახალ მოღეშე ქჷდიჭყჷ. თიშ არზით, [[მარგარეტ ტეტჩერი]]შ გამა კოკეფშა მიშაჭკირუაშე შოვინისტური დო უარდგილე რდჷ, დო ახალი ალბომი, ნამუსჷთ გჷმოკვათილო მიკოჭარუდჷ*Requiem for a Post-War Dream* (), მუში მუმაშ გოშინას მეუჯღუნჷ. როჯერსი დო დევიდი შქას არდგილი უღუდჷ გადარს ალბომშა მიშაღალარი მოღეშ გეშა. გილმორი კოროცხუნდჷ, ნამუდა თის აკოშაყარელი ოკო ჸოფედუკო ედომუშამი ახალი მოღე დო ვართ ხვალე *ომათირე ანგურეფი*. ბანაკის პრობლემეფიშ მონწყუმას ოცადუდჷ კომპოზიტორი [[მაიკლ კემენი]], ნამუთ *The Wall*-იშ  ორკესტრულ ნორთიშე რდჷ გამამინჯე. თიქჷნე ეჭოფჷ მუში დუდიშა [[რიჩარდ რაიტი]]შ როლიშ რსულება დო მიოგჷ არძო კლავიშამ ინსტრუმენტის. ჯეიმზ გათრი კჷნე მუშენდჷ ხონარიშ ინჟინერიშ სახეთ, ოდო ნიკ მეისონს ჟირი სესიური მუსიკოსიქ მეხვარჷ. დინოჭარუა მითმეურდჷ ბრუო სტუდიას (ნამუეფ შქას რდჷ გილმორიშ დინოხოლენურ სტუდია [[ჰუკენდი]]შ ბაბათის დო უოტერსიშ სტუდია [[ბჟაეიოლ შინი|ბჟაეიოლ შინს]]. პრობლემეფი ბუნას ხოლო იძინანდჷ. უოტერსით დო გილმორით ზოხო-ზოხო მუშენდეს, მარა გილმორი გურმულირი რდჷ დო  კომპოზიციურ ნწყილობაშეთ ვა ფირქებედჷ. უოტერსიქ მოთვინა მიოდინუ, უღვარანდჷ კემენს, ნამუქჷთ თიზჷმაშა დოშურდჷ, ნამუდა ართ-ართი სესიაშ ბორჯის ქაღარდის ქჷდიჭყჷ ფრაზაშ I Must Not Fuck Sheep ჭარუა. საბოლა აწორინალაშ უკული გილმორიშ, მუჭოთ ალბომიშ წოროპროდიუსერიშ ჯოხოქ, ეშაღალირქ იჸუ ალბომიშ ანოტაციაშე, მუთ ხოლო ართიშა უსვანდჷ ღოზის თის, ნამუდა უოტერსის თიში თია ვა ობაღინუანდჷნ.  მეისონიშ თია ხოლო მინიმალური რდჷ, თიშენი ნამუდა თინა უმოსი ბორჯის უთვენდჷ ალბომს გჷმორინაფილ სტერეო სისტემაშ  [[Holophonic]] დოგურაფას. კერზო რინას თის პრობლემეფი უღუდჷ დო ინოჭარუაშე დუც შორს იკჷნენდჷ. 

დიზაინ სტუდია Hipgnosis თე ბორჯიშო აკოფაჩილი რდჷ, მარა სტორმ თორგერსონი, თიშ უმუკუჯინუო, ნამუდა თინა იშენი აკმოქიმინუნდჷ კაბრეფიშ დიზაინსჷნ, მითინქ ვა მიჭანუ. უოტერსიქ ალბომიშ კაბრაშე დუდო ისოფჷ, ქიჭანუ მუ სინჯაჸა, უილი კრისტი, ნამუთ ალბომიშო ფოტოსურათეფს გინმიღანდჷ (თიშით თაშნეშე გჷნოღალირქ იჸუ [[The Final Cut EP|ფილმი]] ალბომიშ მეჯინათჷნ. *The Final Cut* გჷშართჷ [[1983]] წანაშ მელახის დო მოხვადჷ ბრიტანეთიშ ჩარტიშ #1 დო ააშ  ჩარტიშ #6 პოზიციას. ალბომს უოტერსი მეწურაფილი რე, მუჭოთ არძო ტექსტიშ დო ედომუშამო მუსიკაშ  ავტორო. გილმორს თი პერიოდის ალბომიშო ახალი მოღე ვა უღუდჷ, ათეშენ თიქ უოტერსის თხუ, კუნტახანით გეგნუდვალუდუკო ხონარიშინმაჭარალი სესიეფი, სოიშახ თინა მუში ბირეფს მიღანდუნ, მუდგაშეთ როჯერქ ვარია უწუ.  მოგვიანაფილო დევიდი იშინანდჷ: მუ რაგადი ოკო, მა ხოლო დუვაშე, რახან მა ხოლო ლანთირია ვორდი...მარა ვართ თინა რდჷ მართალი თე ალბომს მუსხირენი ბორულ ბირაშ გეძინათ. მეისონიშ ალებათ, გადარიშ მოღალუთ გილმორიშ ჯოხოქ გოდინჷ ალბომიშ ანოტაციაშე, თიშ უმუკუჯინუო, ნამუდა ჰონორარქ იშენით ხვადჷნ. ალბომიშე სინგლიშ სახეთ გჷშართჷ [[Not Now John]] (აკა კაკალია ბირა თე დისკის, ნამუსჷთ გილმორიშ ვოკალი ისჷმედჷნ), სოდეთ ფრაზა Fuck all that დოთირეს Stuff all that-შა, გჷმოჩამა *Melody Maker-ქ* ალბომს გიოდჷ ...&nbsp;დიდი ეტაპი ოშქურანჯობაშ ისტორიას&nbsp;..., *როლინგ სტოუნქ* თის მეჩჷ ხუთი მურიცხი, ოდო თიშ მასხუნალ  კურტ ლოდერქ ეშანჷ, ნამუდა თენა რე შხვადოშხვა კრიტერიუმით უმაღალაში დონეშ მეჭირინაფა დო [[არტ როკი]]შ დჷმაგვირგვინაფალი შედევრი. თე ბორჯისჷნე თინა თის სხუნუნდჷ, მუჭოთ როჯერ უოტერსიშ სოლო-ალბომს.

=== „ეშაწირილი ძალა“ ===

[[ფაილი:David gilmour brussels 1984.jpg|მარჯვნივ|მინი|დევიდიშ გჷშულა ბრიუსელს [[1984]] წანას, ტურნეშ *About Face* ფარგალეფს.]]
[[1984]] წანას გილმორქ მაჟირა  სოლო ალბომი, *About Face* დინაჭარჷ დო თის თიმ პერიოდის მუშო ოჭუებელი მუსხირენი ოკითხუ ხოლო ქოშნუ, მუნერით რდჷ [[ჯონ ლენონი]]შ ჸვილუა დო ურთიართალა უოტერსწკჷმა. მოგვიანაფილო თინა  ეშანჷნდჷ, ნამუდა ალბომით ცადჷ ფინქ ფლოიდწკჷმა  მოჩილათა. უოტერსიქ ეშობას დინაჭარჷ სოლო-ალბომი *The Pros and Cons of Hitch Hiking* (ნამუდგაშ მოღე სტუდიაშა დიო  ხოლო [[1984]] წანას მიღჷ, მორო კოლეგეფიშ ჸურეშე მოწონა ვა დიინალუ). [[1984]] წანას როჯერქ [[The Pros and Cons of Hitch Hiking (ტურნე)|სოლო ტურნე]] ხოლო ქჷმჷწიჭყჷ, სოდეთ არსულენდჷ ფინქ ფლოიდიშ ჩინებულ ბირეფს დო *The Pros and Cons of Hitch Hiking*-ის, რსული სახეთ. რიჩარდ რაიტიქ ეშობას  [[დეივ ჰარისი|დეივ ჰარისწკჷმა ]] ართო დარსხუ პროექტი Zee დო დინაჭარჷ ალბომი *Identity*, ნამუქჷთ დახე უძირაფუო ქჷდოდსქიდჷ. თე პერიოდის რიჩარდი ალმასქუწკჷმა  დათხიაშე ფირქენდჷ დო მოგვიანაფილო ეშანჷნდჷ: ...&nbsp;ალბომქ ინიჭარჷ ჩქიმი რინაშ თინერ ეტაპის, მუჟამცჷთ დინაფილი ვორდინ.  მეისონქ [[1985]] წანაშ მარაშინათუთას გშაშქჷ ხოლო ართი სოლო ალბომი *Profiles*, სოდეთ ვოკალისტიშ სახეთ გილმორი ხოლო ოკათუდჷ, ბირას [[Lie for a Lie]].

თიშ უკული, მუთ უოტერსიქ ფინქ ფლოიდი „ეშაწირილ ძალათ“ გჷმაცხადჷნ, თიქ ქჷმიარსხუ ო’რურკის, მუმალუს  ჰონორარეფიშ გორთუალშე ქუჩიებინუდუკონ. ო’რურკიშო თე ამბეშ გილმორშა დო მეისონშა ჩინება სირთულას წჷმარინუანდჷ დო აშჷმოთებულ უოტერსის გჷნოჭყვადილ აფუდჷ თიშ, მუჭოთ ბუნაშ მენეჯერიშ, მოჩილითაფა. თიქ ქჷმიოწურუ უმაღალაშ სასამართოს, თხუალთ, ფინქ ფლოიდიშ ჯოხო ვა გიმურინუაფუდუკონ თიშ ადვოკატეფქ კილაძირეს, ნამუდა წორომოხანდობა ო’რურკი დო ბუნაშ დოსქილადირ მაკათურეფ შქას ფორმალურ ხასიათის ვა ატარენდჷნ, ათეშენ როჯერქ დიირთჷ სასამართოშა, ჯოხოშა *ფინქ ფლოიდი* ვეტო ქჷგეუდვალუდუკონ. გილმორიშ ბუნაქ თის უგამჷ უნელი პრეს-რელიზით თიშ გეშა, ნამუდა ფინქ ფლოიდი გაგჷნძორენდჷ რინასჷნ. მორო გილმორქ გჷშაშქუმალას *Sunday Times*  გუცხადჷ: როჯერი გაჸალებური ჯოღორი რე დო მა თის მივანტებუქ;....

უოტერსიქ ჭარილით ქჷმიოწურუ  EMI-ის დო Columbia-ს დო გუცხადჷ, ნამუდა ბუნას იტენდჷნ დო ოკოდჷ, ნამუდა თიშა კონტრაქტით გოთოლწონაფილი საღალეეფი მოუნწყუმუდესკონ. გილმორი დორწუმაფილი რდჷ,  ნამუდა უოტერსიშ გჷნოჭყვადირუა ნანჭუეფი რდჷნ. როჯერქ მოგვიანაფილო გენწყჷ, ნამუდა ზეკი რდჷ ახალი მუსიკალური მოღეშ უღვენობა. ფინქ ფლოიდი, თიშ არზით, აკმარღვანდჷ კონტრაქტის, მუთ შანენდჷ, ნამუდა ჰონორარეფი ლეიბლიშე დეგვიანუანდჷ დო ანტკიცენდჷ, ნამუდა ბუნაშ შხვა მაკათურეფქ თიშა გოლინა მახვამილეს, მოთხუეს მუ ბუნაშე ულა დო დარცქინეს სასამართოს ჩიულინ. თინეფიშ საქვარი კჷნე ისხუნუუდჷ, მუჟამცჷთ უოტერსიქ ო’რურკი გეკისერაფილი საღალეეფშე გადუდიშალჷ დო თიშ აბანშა პიტერ რეჯი ქჷმიჸონჷ.  დუდო როჯერქ იმუშუ ფილმიშ *მუჟამცჷთ ბორია ირქენსჷნ* საუნდთრეკიშე, თეშინეშეს მუჭოთ მაჟირა  სოლო-ალბომშე, *Radio K.A.O.S.*.

== გილმორიშ ლიდერობათ (1986–1995) ==
=== A Momentary Lapse of Reason ===

[[ფაილი:Astoria (Péniche).jpg|მარჯვნივ|მინი|ხონარიშინმაჭარალი სტუდია *ასტორია*]]
უოტერსიშ ალბომიშ *Radio K.A.O.S.* [[1987]] წანაშ მანგის გჷშაშქუმალაშ პარალელურო, გილმორიშ ბანაკის მითმეურდჷ ახალი მუსიკოსეფიშ მიკოჭოფუა. დევიდი გეგმუნდჷ როჯერიშ უმუშო ფინქ ფლოიდიშ მაართა  დისკიშ (მუმალუს - *A Momentary Lapse of Reason*) დინოჭარუას. მოღეშე მუშენდეს ჩინებული მუსიკოსეფი, მუნერეფით რდეს [[ჯონ კერინი]] დო [[ფილ მანზანერა]]. სტუდიას თინეფს [[ბობ ეზრინი|ბობ ეზრინქჷთ]] ქახოლჷ. გილმორს თაშნეშე ქჷმიარსხუ რიჩარდ რაიტიშ ახალი ალმასქუქ. თიქ გეგჷ ალბომშე მუშობაშ გეშა ი დოკითხჷ, ქიშილებედჷ დო ვარი თე სესიეფს თიშ ალმასქუშ კათინი. გილმორქ გეთოლწონჷ თიში თხუალა, მარა რაიტიშ ბუნაშა დორთინაფას შხვადოშხვა იურიდიული ოკითხუ აწმუდირთუდჷ. [[ჰემპსტედი|ჰემპსტედის]] რიჩარდწკჷმა აკოხვალამაშ უკული მოხვადჷ თიშ ეკონწყუალაქ, მორო -  რსულნებამი მაკათურიშ სახეთ ვარი.  მოგვიანაფილო, კარლ დალასწჷმა ჩიებაბორჯის დევიდი ეშანჷნდჷ, ნამუდა რიჩარდიშ დორთა ფინქ ფლოიდის უმოს იურიდიულ დო მუსიკალურ ენერგიას არზენდჷ.  თიქ კჷნე იჸუ ეჭოფილქ სესიური მუსიკოსიშ სახეთ, ნამუსჷთ მარას 11.000 ააშ  დოლარს უგანდესჷნ. ალბომიშ დიდი ნორთიქ ენიჭარჷ წყარმალ [[თემზა]]ს მანჩურალ სტუდია „[[ასტორია (ხონარიშინმაჭარალი სტუდია)|ასტორია]]ს“. ჯეიმზ გათრიშ კოლეგა, ენდრიუ ჯექსონი, თიშე ხონარიშ ინჟინერიშ სახეთ მუშენდჷ. ბირეფიშ ტექსტეფშო გილმორქ [[ერიკ სტიუარტი]]შ დო [[როჯერ მაკ-გაუ]]შ მანგურ პიჯეფს ქჷმიოწურუ, მარა საბოლათ მიწონუ [[ენტონი მური]]. დევიდი აღიარენდჷ, ნამუდა უოტერსიშ უმუშო თე პროექტიშ მოთება რთული რდჷ.  ნიკ მეისონს აწუხენდჷ, ნამუდა პრაქტიკაშ უღვენობაშ გეშა, თის გვალო დაჭყორდჷ მეგამაქ დო ალბომიშ ხონარიელ ეფექტეფით დეკავჷ. ბორჯგჷშქუმალირო გიოშქუმალარ  ინსტრუმენტეფს თის შხვა მუსიკოსეფი თირანდეს. წოხოლენ ალბომიშე გინორთელო, *A Momentary Lapse of Reason*-ქ  ინიჭარჷ ფირმაშ Mitsubishi  32 არხამ ციფრულ ინმაჭარალშა,  [[Apple]]-იშ კომპიუტერშა [[MIDI]] სინქრონიზაციათ. უოტერსიქ ართშა, ალმასქუწკჷმა ართო დუდო ესურჷ სტუდიას, ეზრინს აკოხვალამუდუკონ. რახან თინა დიო ხოლო ფინქ ფლოიდიშ მუსიკაშე ჰონორარეფს ეთმოჭოფუნდჷნ, თის შეულებუდჷ ჸოფილი კოლეგეფიშ ჸურეშე ეჭოფილი ნამდგარდია გინოჭყვადირაფაშ აკოჩემება. ათეშენ დევიდიქ გჷნოჭყვადჷ ხონარიშინმაჭარალი სესიეფიშ სტუდია Mayfair-შა დო  უკული - ლოს ანჯელესიშა გჷნოღალა: გოსოფური რდჷ. ადვოკატეფი ვა მაწუხენდეს ინოჭარუაშვანს, რახან ჩქინი ბორჯით სერით მირეკუნდეს.

ალბომქ გჷშართჷ [[1987]] წანაშ ეკენიას. სტორმ თორგერსონი დართინეს კაბრეფიშ დიზაინერო. მაართათ, ალბომიშ *Meddle*  პერიოდიშე, ფირფიტაშ კონვერტიშ დინოხოლენ განს წჷმორინაფილი რდჷ მეისონიშ დო გილმორიშ სურათეფი.  გჷშულაშენო დისკიქ მოხვადჷ ბრიტანეთიშ ჩარტიშ #3 აბანს, ოდო ააშ -ს მაართა  არდგილეფშე გეგმაჸათჷ [[მაიკლ ჯექსონი]]შ *Bad* დო [[უაითსნეიკი]]შ [[Whitesnake (ალბომი)|ეპონიმური ალბომი]]. თიში უმუკუჯინუო, ნამუდა გილმორი ალბომს კოროცხუნდჷ ბუნაშ საუჯგუშო ფორმაშა დორთათჷნ, რაიტი თიშ პოზიციას ვა უხუჯანდჷ, იჩიებუდჷ მუ, ნამუდა როჯერიშ ჸურეშე კრიტიკა სამართლიანი რე. თენა შურო ვა რე ბუნური ალბომი. ჟურნალიშ [[Q (ჟურნალი)|Q]] არზით, ალბომი ჯინჯიერო გილმორიშ სოლო-ცადებას წჷმარინუანდჷ. უოტერსი იჩიებუდჷ: მა მოგონჷ, თინა დასაბაღას დაღარი რე, მარა ჯგირი გაყალბება რე. ჯინჯიერო ბირეფი ღარიბი რე, ტექსტეფი ვუდუმაჯერებელი. გილმორიშ ტექსტეფი მასუმახარისხამი რე.

ალმაჸვენჯი ოკონცერტე ტურნეშ დაჭყაფუ სირთულეეფწკჷმა რდჷ მერსხილი. უოტერსიქ ეცადჷ თიშ გაჩემება, ქჷმიარსხუ ააშ -ს არძო პრომოუტერს დო დარცქინჷ გილმორს დო მეისონს, ნამუდა ბუნაშ ჯოხოშ გჷმორინაფაშენ სასამართოს ქუჩიულუდჷნ. თანხეფქ ტურნეშ დაფინანსებელო გილმორქ დო მეისონქ მუნეფიშ ძალეფით აკოკორობეს. რახან პრომოუტერეფს ვა მეწონეს უოტერსიშ რცქინაქჷნ, [[ტორონტო]]შ კონცერტის ბილეთეფქ ხაზირებულქ იჸუ დო მუსხირენი საათშა გეგმიჩინჷ.  ტურნეშ რეპეტიციეფი ქაოტურ ხასიათი ატარენდჷ. მეისონი დო რაიტი კჷნე წისაფულენდეს სირთულეეფს მუსხირენი წანამ პრაქტიკაშ უღვენობაშ გეშა. ააშ -ს თინეფიშ ტურნეშ დოჭყაფაშ პერიოდის როჯერიშ შოუშ *Radio K.A.O.S.* სერია ეშმიწირუდჷ. ბუნაშ ჸოფილ ბას გიტარისტიქ სუმურიშ მაკათურეფს აუკრძალჷ მუშ კონცერტეფს გჷმორჩქინა,  ნამუეფით იმანჯუდჷ ფინქ ფლოიდიშ წოხოლენი ტურეფწკჷმა ალაზიმაფათ უმოსი მორჩილი დარბაზეფს. მუჟამცჷთ უოტერსიქ გჷნოჭყვადჷ, უჩიულუდუკონ თინეფშა ომბარალი მაფურინჯე ღეჯიშ ორიგინალური კონცეფციაშ გჷმორინაფაშენინ, ფინქ ფლოიდიშ შოუეფს გჷმორჩქინდჷ გოშხვანერაფილ ომბარალი სქილედიქ - მუმულიშ ოსქესე ორგანოეფით, მუდგათ თინეფქ დუდუშე გეიჩილითუეს სასამართოეფშა გილულა.

მორო, [[1987]] წანაშ გერგობათუთაშო, უოტერსიქ კჷნე გეაქტიურჷ დო საბოლათ, 23 ქირსეთუთას, სასამართოშ გჷნოჭყვადუათ, აკოდირთჷ თინეფიშ აპიჯაფაქ. მეისონ დო გილმორს ქჷმიაჩჷ ნებაქ, გეგმურინუაფუდესკონ ბუნაშ ჯოხო, ოდო უოტერსი გეჭოფუნდჷ ოავტორე ჰონორარეფს თინეფიშ შოუეფს ფინქ ფლოიდწკჷმა მერსხილი (სამანგათ, *The Wall*-იშ) ელემენტეფიშ გჷმორინაფაშენ (მუდგასჷთ თის ხოლო ოავტორე თია უღუდჷნ). ბორჯგჷშქუმალირო პრესას უოტერსი თინეფს ჸინჩას მიშინუანდჷ, მარა გილმორიშ დო მეისონიშ პროექტიქ თიშ უზურეფი ბუნაშ, მუჭოთ ეშაწირილი ძალაშ გეშა, ხვალე ივარუ. გჷშაშქუმალაქ *The Sun* გჷმაბჟინუ სახალისო ისტორია უოტერსიშ გეშა, ნამუქჷთ ითამ ართ-ართ ხანტუს გინუგჷ ფარა, ტუალეტიშ ქაღარდი ქოუღოლამუდუკონ გილმორიშ ამნახანტით, მარა უოტერსიქ თე ციორი ივარუ, მორო ეშანჷ, ნამუდა ვართ ფერი გლახა არზი რდჷნ.

=== The Division Bell ===

მუსხირენი წანაქ გამუკორთჷ ბუნაშ სუმხოლო მაკათურიშ კერზო ოკითხუეფიშ გარკვიას. მეისონქ დო გილმორქ ქაკათეს [[მექსიკა]]ს მანჯებულ ავტორალს [[Carrera Panamericana]] დო ელმაჸუნე ფილმიშო, [[La Carrera Panamericana]] მუსიკაშ  აკოქიმინუას. გილმორქ დეთხუ ალმასქუ ჯინჯერს, მეისონქ ჩილო მიჸონჷ არტისტი ანეტ ლინტონი. [[1993]] წანაშ ღურთუთას ბუნაქ სტუდიაშ Britannia Row გოახალაფირ ნოდგჷმს მუშობა ქჷდიჭყჷ ახალ ალბომშე. მუსხირენი დღაშ განწხანს გილმორი, მეისონი დო რაიტი ართო მიოგანდეს დო ახალ მოღეს ახაზირენდეს. ჟირი მარაშ უკული თისხი იდეაქ აკიშაყარჷ, ნამუდა ბირეფიშ აკოქიმინუა დუდიშულო შილებედჷ.  ბუნას აკათჷ [[ბობ ეზრინი|ბობ ეზრინქ]] დო დისკიშ დინოჭარუაქ გეგინძორჷ ასტორიას. [[1993]] წანაშ ფურთუთაშე მესიშახ ბუნაქ დოხოლაფირო 25 ბირა სხუნჷ. რაიტის კჷნე ვა უღუდჷ ოფიციალური კონტრაქტი, მუჭოთ ბუნაშ რსულჸოფილ მაკათურს. ირფელქ თეიშა ქჷმერთჷ, ნამუდა ალბომიშ დინოჭარუა ხოლო ვა მოკოდჷ, იშინანდჷ რიჩარდი დო რაგადანდჷ, ნამუდა თენა ძალამს აწუხენდჷნ. თეშ უმუკუჯინუო, თინაშა მაართათ, [[1975]] წანაშე, მეწურაფილქ იჸუ, მუჭოთ ბირეფიშ წოროავტორშა. ხოლო ართი წოროავტორი რდჷ გილმორიშ ჸოროფილი, [[პოლი სემსონი]]. თის ორხველუდჷ ბირაშ [[High Hopes (ფინქ ფლოიდიშ ბირა)|High Hopes]] დო მუსხირენი შხვა კომპოზიციაშ ტექსტეფი. ეზრინიშ თქუალათ,თიშ უმუკუჯინუო, ნამუდა სიტუაცია ალბომშე მუშობაბორჯის გილალუაფირი რდჷნ, წორას თე წორომოხანდობაქ იღვენუ გოლინა ალბომიშ საბოლა მოთებაშე. სემსონქ დიდი გოლინა იღვენუ დუდო დევიდშათ, ნამუქჷთ ჩილწკჷმა დათხიაშ უკული ქიმიარჩქვანჷ კოკაინსჷნ.  ალბომიშ არანჟირებაშე შხვეფწკჷმა ართო მაიკლ კემენი ხოლო მუშენდჷ. [[დიკ პერი]]ქ დიირთჷ საქსოფონისტიშ სახეთ. ხონარიშ მიქსიშა ხოლო ართი ჯვეში ნაჩინებუქ, [[კრის თომასი]] მუშენდჷ. ალბომიშ გჷშაშქუმალა თიმ წანაშ შხვა გურგაჩამალი დისკეფიშ გჷშაშქუმალას ვა აკოხვალამუდუკონ თიშენი, ბუნაქ დოშანჷ უძგალაშ თარიღი - [[1994]] წანაშ დალია. კჷნე თე პერიოდიშო იგეგმუაფუდჷ ახალი ოკონცერტე ტურნეშ დოჭყაფა. ალბომიშ დუდჯოხო მუთმურს ბირაშ [[High Hopes (ფინქ ფლოიდიშ ბირა)|High Hopes]] ლაწკარშე. თიქ გჷშაგორილქ იჸუ ჭარუ [[დაგლას ადამსი]]შით. [[სტორმ თორგერსონი]]შით აკიქიმინჷ მუჭოთ კაბრაშ დიზაინქ, თაშნეშე ამშვი ახალი ვიდეოსიუჟეტიქ, ნამუთ ოკონცერტე ტურნეს პროექციეფიშ სახეთ გჷმირინუაფუდჷნ.

[[კალიფორნია]]ს, ნოღა სან ბერნარდინოს, ბუნა ამშვი მარაშ მეძენას მუშენდჷ ახალ შოუშე. 29 მელახის, [[მაიამი]]ის, ქჷდიჭყჷ კონცერტეფიშ სერიაქ, ნამუშეთ მუშენდჷ დახე კინ თი პერსონალი, მით წოხოლენი ტურნეს, *Momentary Lapse of Reason*. გინორთა რდჷ თი ჸურე, ნამუდა რსულებური ბირეფიშ ერკებულს გიაძინჷ დახე არძო კომპოზიციაქ ალბომიშე *The Dark Side of the Moon*, ოდო ეკონია კონცერტეფს თინა ედომუშამი სახეთ ირსულებუაფუდჷ, კონცერტიშ მაჟირა გჷნართას.  ბუნაქ გაახალჷ ურთიართალეფი პიტერ უინ უილსონწკჷმა  მუჟამცჷთ ბუნაშ ტურნექ ევროპაშახ მიოჭირინუნ, როჯერ უოტერსის გჷწარზის ბუნაწკჷმა ართო კონცერტეფშა გჷშულა, მარა თიქ მიბაძაძჷ თინა, ნამუდა ფინქ ფლოიდიშ ბირეფი კჷნე ირსულებუაფუდჷ დიდ მოედანეფს დო ვარია თქუ. გურგაჩამალი რე, ნამუდა [[ერლს კორტი]]შ კონცერტეფიშ სერიაშ დოჭყაფაბორჯის, მაართა ონჯუაშენო დარბაზის აკოცუ 1200 არდგილამ დახუნალი იარუსიქ. თიშ უმუკუჯინუო, ნამუდა სერიოზულო მითინ ვაგავალებენ, კონცერტი გეჸვენჯი დღაშო გეგნოდვეს. 

ტურნექ მისურჷ 29 გჷმათუთას დო [[2005]] წანაშახ ბუნას ოკონცერტე გჷშულა ვა ნოღვე. კონცერტეფიშ მეჯინათ აკოდგინელქ იჸუ [[1995]] წანას გჷშულირი ცოცხალი ალბომქ [[Pulse (ალბომი)|Pulse]] დო [[Pulse (1995 წანაშ ფილმი)|ოკონცერტე ფილმი]] (ეკონია - ხვალე ერლს კორტიშ კონცერტეფიშ მეჯინათ).

== 2005 - ამუდღარშახ ==
[[ფაილი:Pink floyd live 8 london.jpg|მინი|right|ბუნაშ გჷშულა კონცერტიშ [[Live 8]] ფარგალეფს]]

[[ფაილი:David Gilmour - live 8 - edited.jpg|მინი|right|დევიდ გილმორი [[Live 8]]-ს]]
[[2005]] წანაშ 2 კვირკვეს ოჩეჟქიმინჯალე კონცერტის  [[Live 8]] აკოდირთჷ ფინქ ფლოიდიშ კლასიკური აკოდგინალუაშ მაართა გოართოიანაფაქ  ეკონია 24 წანაშ მეძენას .  თენერ  აკოხვალამაშე ისოფჷ  [[ბობ გელდოფი|ბობ გელდოფიქ]], მარათონიშ ორგანიზატორქ, ნამუქჷთ უმოსი ორდოშე ურეკჷ ნიკ მეისონს დო გჷწარზუ ბუნაშ აკოკათუა. თეიშახ  გელდოფის გილმორიშა თენერი გჷწორზია უკვე უღუდჷ, მარა დევიდიქ  ვარია უწუ. ათეშენი  ბობიქ  შქაშიმალობა  ნიკის  თხუ. თეშ მანგიორ, მეისონქ დუდო დოურეკჷ როჯერ უოტერსის, ნამუქჷთ თიმ მერქასჷნე ენთუზიაზმით აკოხვადჷ თენერ  მოლინას. პრესას გჷმიბჟინუ განცხადებეფქ, ნამუდა ბუნაშ მაკათურეფ შქას პრობლემეფიშ უმუკუჯინუო, კოლექტივი აკიკათუდჷ აკა კაკალია კონცერტიშო. ორსულებერი ბირეფიშ ერკებული დაგეგმეს სასუმაროს [[The Connaught (სასტუმრო)|The Connaught]] ([[ლონდონი]]), მუსჷთ მაჸუნჷ სტუდიას Black Island სუმდღალამ რეპეტიციეფქ. ორეპეტიციე სესიეფიშ მიმალობაბორჯის მუსიკოსეფ შქას ურთიართალა უპრობლემეთ მითმეურდჷ, უშანულამე უაპიჯაფუობეფით ბირეფიშ ტემპი დო სტილისტიკაშ გეშა. უოტერსი თოჸუჯალას არზენდჷ დორხველი კონცეფციეფიშ უმოს ფართას გჷნოჩამასჷ-და, გილმორი ფირქენდჷ, ნამუდა ბირეფი ოკო ურსულებუდესკონ აიწორო თეში, მუჭოთ თეს მორჩქილე ელუდჷნ. საბოლა [[სეტლისტი]]ქ დო ბირეფიშ მეჸუნელობაქ დიდგინჷ კონცერტიშ წოხოლენი დღას. ვოკალურ ნორთეფს სცენას გილმორით დო უოტერსით არსულენდეს. ბირაშ Wish You Were Here რსულებაშ წოხოლე უოტერსიქ მიოწურუ მორჩქილეეფს: თენა დასურო ემოციური რე, გერედე ათაქ ათე სუმ პიჯიწკჷმა ათესხი წანაშ უკული, თქვანწკჷმა ართო. ათე ბირა არძოს ეჯღუნებჷ, მით ჩქინწკჷმა ვა რენ დო გჷშაკერძაფილო - სიდის. გჷშულაშ ბოლოს გილმორქ ჯგირობუა ქჷდოუჩინჷ მორჩქილეეფს დო იტენდჷ სცენას, მარა უოტერსიქ უკოხოლე ქჷმიჭანუ დო ბუნაშ ოთხხოლო მაკათურქ, ხუტოლაფირო, სცენას მუსხირენი მერქას აკოჩენდჷ. Live 8-იშ უკული წორას თე კადრეფით რდჷ არჭელებური მარაშ გაზეთეფი. თე აკა გოართოიანაფაშე ჟირი წანაშ უკული უოტერსი ეშანჷნდჷ: ვა მოგონჷ, ნამუდა ნამუდგაიჸინს ჩქინდე [[1985]] წანაშ უკული ვა გჷშუღალუ დუნასქვეფინ. თენა რდჷ გლახა, ნეგატიური პერიოდი. დო მოწუხჷ, ნამუდა თე ნეგატიურ ჸოფირებეფს მა ხოლო ვოკათუდინ.  თინეფიშ გჷშულაშე გეჸვენჯი მარას ინტერესიქ ფინქ ფლოიდიშ მეხჷ კჷნე მიძინჷ. [[HMV]]-შ მეჯინათ, ათელიშ ** გჷმოჩამაქ 1343 პროცენტით მიძინჷ, ოდო [[Amazon.com]]-ს მიირდჷ მოთხუალაქ ალბომშე *The Wall*. გილმორქ მოგვიანაფილო თქუ, ნამუდა გჷმოჩამეფშე მიშულირი თანხა გჷნმირიცხუდჷ ოჩეჟქიმინჯალე ფონდიშა დო კინ თი ნობიჯგუშ გჷნოდგუმა გჷწარზუ შოუშ შხვა მაკათურეფსჷთ.

დევიდი ეშანჷნდჷ, ნამუდა [[Live 8]]-იშ უკულნეშიანი პერიოდის თინას დო უოტერსის ობაღინაფალო ჯგირი მაჸალობა უღუდეს. ბუნაქ ვარია თქუ გოართოიანაფაშ გეშა გჷწორზიაშე, მუდგაშეთ თინეფს 136 მილიონი ფუნტი გწარზისჷნ. უოტერსი ვა გჷშმაკოროცხუნდჷ ბუნაშ თენერი, გჷშაკერძაფილი ბაძაძით კჷნე აკოკათუას.  2006 წანაშ ინტერვიუს გჷშაშქუმალაწკჷმა  *La Repubblica* დევიდიქ  თქუ, ნამუდა თინა იმუშენდჷ სოლო პროექტეფშე, მუკულუანდჷ ფანიას დო ღოზი გოუსჷ თის, ნამუდა მუში გჷმორჩქინაქ [[Live 8]]-ს აკოდირთჷ უოტერსწკჷმა უაპიჯაფუობაშ გიშანწყუალაშ ღანკით.  [[2006]] წანას მუში ინტერვიუს მეისონქ ეშანჷ, ნამუდა ფინქ ფლოიდი გჷშელენდჷ კონცერტიშა, ნამუთ ისრაელ დო პალესტინა შქას  შვიდობაშ დორსხუაფას დოუკინანდჷ ხუჯისჷნ.  ბუნაშ მუმალუშე ჩიებაბორჯის,  [[2006]] წანას, გილმორქ უბრალეთ შინუ: მის უჩქჷ. 

დევიდიქ  [[2006]] წანაშ 6 მელახის, დორხველ იუბილეს, გჷშაშქჷ მასუმა სოლო ალბომი *On an Island*. ევროპაშ, კანადაშ დო ააშ -შ მორჩილ ოკონცერტე დარბაზეფს თიქ გომანჯჷ ტურნე, ნამუსჷთ ოკათუდეს რიჩარდ რაიტი დო მუსხირენი შხვა მუსიკოსი პოსტ-უოტერსიშურ ფინქ ფლოიდიშ ტურეფშე. ეკონია კონცერტის თინეფწკჷმა ართო ნიკ მეისონქჷთ გჷშართჷ, თეშინეშეს მუჭოთ როჯერ უოტერსიშ [[The Dark Side of the Moon Live|2006 წანაშ ევროპული ტურნეშ]] მუსხირენი კონცერტის. 

60 წანაშ ხანს, [[2006]] წანაშ 7 კვირკვეს კემბრიჯის [[სიდ ბარეტი]]ქ დოღურჷ.   2006 წანაშ 18 კვირკვეს თინა დასაფულეს კემბრიჯიშ კრემატორიუმს. ნთხოურას ფინქ ფლოიდიშ ნამუთინი მაკათური ვა დარსებჷ. რაიტი ეშანჷნდჷ: ბუნა გურწყუნაფილი რდჷ დო გურღურელი რე სიდ ბარეტიშ ღურაშ გეშა. სიდი რდჷ ბუნაშ მაართა აკოდგინალუაშ მადუდე ძალა დო ხოლო უღჷ ჩქინდა გოლინა. თიშ უმუკუჯინუო, ნამუდა თეიშახ  35 წანაშ მეძენას  ბარეტი გოდინაფილი რდჷნ, ბრიტანეთიშ პრესაქ თის მუსიკაშა მიშაღალირ თიაშენ ცქვაფა ვა დარკჷ.  ანდერძიშ მეჯინათ, თიშ ფანიაქ ეჭოფჷ 1.25 მილიონი ფუნტი. მოგვიანაფილო ოჩეჟქიმინჯალე ღანკეფით აუქციონს გჷმიჩამუდჷ თიშ კერზო მეკონეფი დო ნახანტეფი.

[[2005]] წანაშ ეკენიას უოტერსიქ გჷშაშქჷ სუმმოქიმინჯურ ოპერა *Ça Ira*, წჷმორინაფილქ იჸუ ფრანგულ დო ინგლისურ ნინეფშა, ორიგინალური ლიბრეტოშ მეჯინათ, ნამუქჷთ [[ფრანგული რევოლუცია|ფრანგულ რევოლუციას]] ეჯღუნჷ. ოპერაშ აკოფასებეფი პოზიტიური რდჷ. *როლინგ სტოუნი* ჭარჷნდჷ, ნამუდა თინა ეთმოხანტუნდჷ ავტორიშით ლჷმაშ დო შვიდობაშ, ჸოროფაშ დო ნადინეფუშ გინაფეფს. 2007 წანას, ბუნაშ [[EMI]]-წკჷმა კონტრაქტიშ 40 წანაშ ეიოშანალო, გჷშართჷ ჟირ შანულამ გჷშაშქუმალაქ. მაართა რდჷ ოდებიუტე ალბომიშ *The Piper at the Gates of Dawn* 2 დო 3 დისკამ ვერსია, გეძინელი კომპოზიციეფით. წანაშ ბოლოს გჷმოჩამას გჷმორჩქინდჷ *Oh, by the Way* - ბუნაშ არძო სტუდიური ალბომიშ აკოხურგილი მუდანობათ გჷშაშქუმალირ კათელქ.

[[2007]] წანაშ 10 მესის უოტერსი დო ფინქ ფლოიდიშ დოსქილადირი მაკათურეფქ ზოხო-ზოხო გეგმორჩქინდეს [[სიდ ბარეტი]]შა მეჯღუნილ კონცერტის, ნამუქჷთ ლონდონიშ დარბაზის Barbican აკოდირთჷ. ირსულჷ სიდიშ დო ფინქ ფლოიდიშ ბირეფქ, მუნერეფით რე [[Bike (ბირა)|Bike]] დო Arnold Layne. კონცერტიშ ორგანიზატორეფი რდეს [[ჯო ბოიდი]] დო [[ნიკ ლერდ-კლაუზი]].  [[2007]] წანაშ ღურთუთას უოტერსიქ ხოლო ართშა ეშანჷ, ნამუდა ხაზირი რდჷ ფინქ ფლოიდიშ გოართოიანაფაშო: შხვეფი ქიზალამენდეს აკოკათუასჷ-და, ვართ მა მაღვენუდჷ თეშ პრობლემა. უციო ვა რე, ხვალე მოსოფელიშ გინასქილიდაფარო თეშ ქიმინუა. შილებე თეშ ქიმინუა, რახან თენა ჰამო იჸიდჷ. დო კათასჷთ მეწონებუდჷ. მორო, კჷნე თი წანას, მოგვიანაფილო, გილმორქ თქუ: ვა ვორწყექ ბაძაძის, მუშენ ოკო დუვართე კინ თინასჷნ. თენა ძალამი რეგრესიული პროცესი რე. მუმალუშა ჯინა მოკო, უკოხოლე მიკოჯინა ჩქიმო ჰამო ვა რე. [[2008]] წანაშ მესის, [[BBC 6 Music]]-წკჷმა ინტერვიუს მიშეძირედჷ მეწურაფა თიშ გეშა, ნამუდა ჰამებულო აკათუდჷ ართშახიანი  გჷშულას, მარა ფინქ ფლოიდიშ რსული ტურნე გჷშაკოროცხალი რდჷ.[[Associated Press]]-წკჷმა მუში ცოცხალი ალბომიშ [[Live in Gdańsk]] სხუნუაბორჯის თიქ უმოს კვათირაშო გჷმოხანტჷ პოზიცია: რეპეტიციეფი ნორკებას ჰამო რდჷ. თიწკჷმა დევრწუმი, ნამუდა თენა თინა ვა რდჷ, მუსჷთ გუვამაჟირენდინ. ჸოფე ჯგირობუაშ დოჩინაშ ჟამი კათაშ რინა დო კარიერას, მუდგაშენით ვარია უთქუალუნან, მარა შემილებ გონჯამილო დო კატეგორიულო ბთქუენ, ნამუდა ვეჸუაფჷ მუდგაიჸინ სახეშ ტურნე ვარა ალბომი, ნამუდგასჷთ მა ქუვაკათუქინ. თენა მუთუნნერი რსხუს ვა რე ანონიმურობაწკჷმა ვარა თეშ მანგურ ოკითხუწკჷმა. თენა შანენს, ნამუდა მა უკვე ჩქიმი ქოფქიმინი. ვორდი დო ქოფქიმინი .

[[2008]] წანაშ 15 ეკენიას, 65 წანაშ ხანს, კიბოთ დოღურჷ [[რიჩარდ რაიტი]]ქ. ბუნაშ შხვა მაკათურეფი თის ტიბას იშინანდეს, მუჭოთ ფინქ ფლოიდიშ სიმორობაშე დიდი გოლინაშ მაღვენჯი მუსიკოსის.

[[2010]] წანაშ 10 კვირკვეს ფონდიშ [[Hoping (ფონდი)|Hoping]]-შით [[კიდლინგტონი|კიდლინგტონს]] ([[ინგლისი]]) მანჯებულ კილერ ოჩეჟქიმინჯალე ონჯუას ართო გამუკორჩქინდეს უოტერსიქ დო გილმორქ. თინეფქ დოხოლაფირო 200 მორჩქილეშ წოხოლე არსულეს მუსხირენი ბირა. მუშულირი თანხაქ გჷნორიცხილქ იჸუ [[პალესტინარეფი|პალესტინარ]] ბაღანეფიშ მოხვარაშ ფონდიშა. თეიშახ, [[2009]] წანას დევიდიქ უკვე გამუკორჩქინდჷ ფონდიშით მონწყილ თეშნერი ონჯუას, სოდეთ თიწკჷმა ართო [[კეიტ მოსი|კეიტ მოსიქ]] იბირჷ. გამათ უოტერსიშით გჷნოდგუმილ ნობიჯგუშე, გილმორქ დეყაბულ, გიშულებუდუკო როჯერიშ მუმალ ტურნეს [[The Wall Live (ტურნე)|The Wall Live]] ფარგალეფს მანჯებულ ნამუდგაიჸინ კონცერტის .

[[2011]] წანაშ 4 ღურთუთას ბუნაქ კომპანიაწკჷმა [[EMI]] გაფორმჷ ხუთწანამ კონტრაქტი.

2011 წანაშ 12 მესის, ნოპიჯებუშობურო, [[დევიდ გილმორი|დევიდ გილმორქ]] გამუკორჩქინდჷ [[როჯერ უოტერსი]]შით [[ლონდონი]]შ დარბაზის O2, ტურნეშ [[The Wall Live (2010–2011 წანეფიშ ტურნე)|The Wall]] ფარგალეფს მანჯებულ კონცერტის. ბირას [[Comfortably Numb]] თიქ არსულჷ დორხველი სტროფეფი სოლო გიტარას. შოუშ დათებუს უოტერსიქ სცენაშა იჭანუ მუჭოთ დევიდი, თაშნეშე დარბაზის რენჯი [[ნიკ მეისონი]] ხოლო.თინეფქ ართო არსულეს ფინალური [[Outside The Wall]]..

2011 წანაშ 26 ეკენიაშე ლეიბლიშ [[EMI]]-შ ინიციატივათ დო ბუნაშ მაკათურეფიშ ხუჯიშ მეჩამათ ქჷდიჭყჷ ახალი კამპანიაქ  *Why Pink Floyd...?*, ნამუსჷთ ღანკო უღჷ ბუნაშ სტუდიური კატალოგიშ მიარედისკამ [[მასტერინგი|რემასტერინგეფიშ]] სახეთ გჷშაშქუმალა. თეს გიაძინუ ალბომიშ სპეციალური გჷშაშქუმალეფი, გეძინელი დისკეფით (ვანაფერი მოღეთ) დო ვიდეომოღეეფით. რემასტერინგეფშე მუშენდჷ [[ჯეიმზ გათრი]], ალბომიშ [[The Wall]] წოროპროდიუსერი.

== მონძალა დო შანულობა ==
[[ფაილი:Pinkfloyd.png|მინი|ფინქ ფლოიდიშ კლასიკური ოთხური. საათიშ საგანიშ გეზათ (ჟილენ კვარჩხანი ჸურეშე): როჯერ უოტერსი, დევიდ გოლმორი, რიჩარდ რაიტი, ნიკ მეისონი]]
=== გოლინა დო ჯილდოეფი ===
ბუნას გიმოჩამილი აფუ ალბომეფიშ 200 მილიონშე უმოსი ანგი. თინეფ შქას, 74.5 მილიონი - ააშ -ს . [[1991]] წანაშე გჷმიჩინჷ ფინქ ფლოიდიშ 35.8 მილიონი დისკიქ. 

გჷშაშქუმალაშ [[Sunday Times]]-შით გჷმობჟინაფილი [[2009]] წანაშ უდინდარაშ პიჯეფიშ ერკებულს [[როჯერ უოტერსი]] 657-ა აბანს იკჷნენდჷ (85 მილიონი ფუნტით), დევიდ გილმორი - 742-ის (79 მილიონი ფუნტით), ოდო ნიკ მეისონი - 1077-ის (50 მილიონი ფუნტით).

მიარე მუსიკოსიქ მირთინუ ბუნაშ გოლინაშ თუდო. [[დევიდ ბოუი]]შო სიდ ბარეტიქ ჯინჯიერ ინოჩამათ გჷნირთჷ.   მარდუობაშ ბორჯის გიტარისტ [[ეჯი (მუსიკოსი)|ეჯი]]შით მაართა პედალქ ჸიდირებულქ იჸუ ალბომ *Animals*-იშ მაართა  ჰანგეფიშ მორჩქილაშ უკული. ბუნა [[მარილიონი]]შ გიტარისტ [[სტივ როზერი]]შ აღიარაფათ, *Wish You Were Here* თიშ ჯინჯიერი ინოჩამაშ წყუ რდჷ.  შხვა ბუნეფ შქას, ნამუეფქით ფინქ ფლოიდიშ გოლინაშ თუდო მირთინესინ, რდეს: [[Foo Fighters]], [[Dream Theater]], [[Porcupine Tree]], [[მარს ვოლტა]], [[Tool]], [[Queensryche]], [[Scissor Sisters]], [[Rush]], [[რედიოჰედი]], [[Gorillaz]], [[Nine Inch Nails]], [[Primus]] დო [[სმეშინგ პამპკინსი]]. ნამთინე თინეფიშით  შხვადოშხვა ბორჯის რსულებურქ იჸუ ბუნაშ ბირეფიშ ქავერ ვერსიეფქ ხოლო.

ფინქ ფლოიდიქ ნომინირაფილქ დო გომორძგვილქ იჸუ შხვადოშხვა დაჯილდოებას.  ტექნიკურ ჯილდოეფ შქას რე საუჯგუშო ხონარიშ ინჟინერი (*The Wall*, 1980), [[BAFTA]]-ს ჯილდო საუჯგუშო ორიგინალური ბირაშო (გჷნაჩჷ უოტერსის) დო საუჯგუშო სიმორობაშენ (გჷნაჩჷ [[ჯეიმზ გათრი]]ს, ედი ჯოზეფის, კლაივ ვინტერს, გრემ ჰარტსტოუნს დო ნიკოლას ლე მესურიეს, ფილმიშო  [[ფინქ ფლოიდი: კიდალა]] (1982). [[1995]] წანას ბუნას გჷნაჩჷ [[გრემიშ ჯილდო]]ქ საუჯგუშო ინსტრუმენტული როკ-კომპოზიციაშო ([[Marooned (ფინქ ფლოიდიშ კომპოზიცია)|Marooned]]). 2008 წანას ფინქ ფლოიდის გჷნაჩჷ პრესტიჟული ჯილდოქ [[Polar Music Prize]], თინეფიშით ალმახანური მუსიკაშა მიშაღალირ თიაშენ.  თე ჯილდო როჯერ უოტერსიქ დო ნიკ მეისონქ ეჭოფეს შვედეთიშ მაფა [[კარლ XVI გუსტავი]]შე. [[1996]] წანაშ 17 ღურთუთას ბუნაქ მიშაჸონაფილქ იჸუ [[როკ-ენ-როლიშ დიდებაშ დარბაზი|როკ-ენ-როლიშ დიდებაშ დარბაზის]], ოდო [[2005]] წანაშ 16 გერგობათუთას - გოართოიანაფილი ომაფეშ მუსიკაშ  დიდებაშ დარბაზის.. [[2010]] წანას აკოდირთჷ თინეფიშ მიშაჸონაფაქ ჰიტ აღლუმეფიშ დიდებაშ დარბაზის.

=== ოკონცერტე გჷშულეფი ===

ფინქ ფლოიდი იკოროცხუ პიონერო ოკონცერტე შოუეფს, თინეფიშ დიდარული ოსცენე დოდგუმეფიშ გეშა, ნამუეფსჷთ დუდო მარსულებერეფი მაჟირაშურ როლს არსულენდესჷნ. ფინქ ფლოიდიშ შოუეფი წჷმარინუანს მაღალხარისხამ სიმურობაშ მინუშის, უნიკალური ხონარიელი ეფექტეფიშ დო კვადროფონული სისტემაშ გჷმორინაფათ.  სქჷლადაშ მაართა  ეტაპიშე თინა ჩინებული რდჷ ვიზუალური ეფექტეფიშ გჷმორინაფათ, ნამუეფით მიშმაწყორუდჷ  [[ფსიქოდელიური როკი]]შ მელოდიეფს, რსულებურს ანდერგრაუნდულ კლუბეფს, მუნერით რდჷ [[ლონდონი]]შ [[UFO (კლუბი)|UFO]]. თინეფიშ ოკონცერტე გჷშულეფიშ ხარისხის ბუნაშე ირო დიდი გურიშჩამა ერზიებუდჷ - თეშინეშეს მუჭოთ თინეფიშ ინნაჭარეფიშ მაღალხარისხამ ტექნიკაშა მორჩქილას. ჩინებული რე, ნამუდა ალბომიშ  *The Dark Side of the Moon* (ნამუდგაშ მორჩქილაქჷთ თინეფშო უმუღებუ აუდიოსისტემას აკოდირთჷნ) პრეზენტაციას თიშ მაკათურეფქ გარძახ ვა გიმეცხადეს. ეშანილი ალბომი აკმიქიმინუნდჷ ჯინჯიერო ოკონცერტე ტურეფიშ პერიოდის, [[1972]] - [[1973]] წანეფს.*Animals* გჷნირთჷ [[დორტმუნდი|დორტმუნდის]] დოჭყაფილი ტურნეშ *In the Flesh* ჯინჯიერ ნორთო. თე კონცერტეფს მაართათ გჷმორჩქინდჷ მაფურინჯე ომბარალი ღეჯიქ, ნამუსჷთ *ელჯი* გიოდვესჷნ. გეჸვენჯი წანეფს ბუნა [[როჯერ უოტერსი]]შ უმუშოთ ირინუანდჷ დორხველ კონცერტეფს მაფურინჯე ღეჯეფს.

თიშ უმუკუჯინუო, ნამუდა  ფინქ ფლოიდის უღუდჷ ოკონცერტე გჷშულეფიშ ბრელი ხანიშ გომორსილობან, ტურნეშ  *In the Flesh* მიმალობაბორჯის  თინეფს ქაშის პრობლემეფქ, რახან გჷშულეფი მასშტაბამ აბანეფს იმანჯუდჷ სოდეთ შხირას მორჩქილეფიშ ზიმოთი ნაბეტანი ნერვეფიშ მუმაფაჩალი რდჷ. თექ დიდი გოლინა იღვენუ ალბომშა *The Wall* დო ოკონცერტე ტურნეშა [[The Wall Live (ტურნე)|The Wall]], ნამუდგაშ მიმალობაბორჯის ირ კონცერტის მორჩქილეშ წოხოლე ერხინილი რდჷ გიგანტური, 12 მეტრაშ სიმაღალაშ კიდალა, ეგაფილი მუყაოშ ანგურეფშე. ანიმაციური სეგმენტეფიშ პროეცირაფა ბონას კიდალას ხვადუდჷ, ოდო კიდალას დოსქილადირი ჩოლერი აბანეფი გჷმირინუაფუდჷ გეძინელი სცენეფიშ წჷმარინაფალო. ალბომიშ მუსხირენი ცენტრალური გერგეზი შოუს გიგანტური კენჯაშ სახეთ მუკმორჩქინდუდჷ.  შოუშ ართ-ართი ცენტრალურ მომენტის წჷმარინუანდჷ ბირაშ [[Comfortably Numb]] რსულება. უოტერსი კიდალაშ ჯინც არსულენდჷ მუში მაართა სტროფის, ოდო გილმორი მუში ლაწკარეფს კიდალაშ დუც, სპეციალურ პლატფორმას გერინელი იბირდჷ.

[[1987]] წანას ბუნაქ ქჷდიჭყჷ ოკონცერტე ტურნე [[A Momentary Lapse of Reason|A Momentary Lapse of Reason Tour]]. მაართა  შოუქ აკოდირთჷ [[ოტავა]]ს, 9 ეკენიას. კონცერტეფიშ სერიაქ გეგინძორჷ ხოლო 2 წანაშ მეძენას დო ფორუნდჷ [[ააშ ]]-, [[იაპონია]], [[ევროპა]] დო [[ცენტრალური აზია]]ს. [[ვენეცია]]ს ფინქ ფლოიდიქ გჷმორჩქინდჷ 200.000 მარჩქილეშ წოხოლე, მანჩურალ სცენას. დუდო ტურნეს ართნერი აკოჯამებაშ სახეთ, [[1988]] წანას გჷშართჷ ცოცხალი ალბომქ [[Delicate Sound of Thunder (ალბომი)|Delicate Sound of Thunder]], ოდო 1989 წანას - [[Delicate Sound of Thunder (ფილმი)|ოკონცერტე ფილმიქ]] ნიუ იორკიშ შტატის, ნასაუს მანჯებულ კონცერტიშ ინნაჭარათ.

ბუნაშ ტურნეშ *Division Bell'' პერიოდის, გეძინელი ინტერესი კონცერტეფიშ მეხჷ გჷშეჭანუ ზედმეტჯოხოთ Publius ჩინებული პიჯიშ ნაჭარეფქ, ნამუეფსჷთ თინა ფინქ ფლოიდიშა მეჯღუნილ ინტერნეტ ბუნას ობჟინუანდჷნ. თიშ ნაჭარეფიშ მეჯინათ, ალბომს ფულირი  რდჷ ართგვარი მუორე. თიქ, ნამუდა თის შილებე, უღუდუკო ნოფული ინფორმაცია სცენაშ მინი რინელ ოკითხუეფშენ, დედასურჷ, მუჟამცჷთ ბჟაეიოლ რეზერფორდის ბუნაშ გჷშულაბორჯის ეკრანს გჷმისახჷ ზიტყვეფქ Enigma Publius. 1994 წანას, ერლს კორტის ფინქ ფლოიდიშ კონცერტიშ ბორჯის, ზიტყვა Enigma-ქ კჷნე გამუკორჩქინდჷ ეკრანს. მოგვიანაფილო ნიკ მეისონქ გჷმაცხადჷ, ნამუდა  Publius Enigma ვა რსებენს დო თინა შილებე, უმოსო ლეიბლიშით, ვინდარო ბუნაშ ინიციატივათ ქიმინელი ციგანობა რდჷნ.  წანაშო თე მუორე კჷნე ეშუნწყუმუო სქიდუ.

## დისკოგრაფია

## აკოდგინალუა

## მიკოღანკუეფი

## ციტატეფი

## ქოძირით თაშნეშე
* ფინქ ფლოიდი (გჷმოგონებული პერსონაჟი)

## სქოლიო

* 
* 
* 
* 
* 
* 
* 
* 
* 
* 

## ლიტერატურა

* 
* 
* 
* 
* 
* 
* 
* 
* 
* 
* 

## რესურსეფი ინტერნეტის

;ოფიციალური ხასჷლეფი
* ფინქ ფლოიდიშ ოფიციალური ვებ-ხასჷლა
* როჯერ უოტერსიშ ოფიციალური ვებ-ხასჷლა
* დევიდ გილმორიშ ოფიციალური ვებ-ხასჷლა
;მოჸოროფეეფიშ ხასჷლეფი
* ქორთულნინამ ხასჷლა 
* Brain Damage 
* ავსტრალიური ვებ-ხასჷლა
* რუსული ვებ-ხასჷლა 
* ავსტრიული ვებ-ხასჷლა

კატეგორია:1960-ამი წანეფიშ მუსიკალური ბუნეფი
კატეგორია:1970-ამი წანეფიშ მუსიკალური ბუნეფი
კატეგორია:1980-ამი წანეფიშ მუსიკალური ბუნეფი
კატეგორია:1990-ამი წანეფიშ მუსიკალური ბუნეფი
კატეგორია:პროგრესული როკ ბუნეფი
კატეგორია:ფსიქოდელიური როკ-ბუნეფი
კატეგორია:ინგლისური როკ-ბუნეფი
*
კატეგორია:1965 წანას დორსხუაფილი ბუნეფი